Sukan kasut roda akan diketengahkan di Malaysia

Timbalan Menteri Belia dan Sukan, Adam Adli Abd Halim berkata, sukan kasut roda itu kini sudah termasuk di dalam Jadual 1 Akta Pembangunan Sukan untuk diketengahkan.

“Apabila (sukan) sudah masuk ke dalam Jadual 1, kebiasaannya pihak KBS akan memberi banyak galakan dan ia bukan sahaja merujuk kepada sukan kasut roda malahan beberapa sukan lain yang turut disenarai dalam Jadual 1.

“Saya yakin, kita dapat buktikan dengan penganjuran terbuka, sukan ini boleh diperkasa tanpa perlu menunggu badan-badan besar atau agensi kerajaan untuk membantu kerana saya difahamkan ia tidak menggunakan modal yang tinggi.

Kejohanan itu disertai kira-kira 157 peserta dari dalam dan luar negara termasuk Indonesia, Myanmar, India dan Thailand, membabitkan peserta berusia 4 tahun hingga 40 tahun.

Adam Adli yang juga Ahli Parlimen Hang Tuah Jaya berkata, kejayaan penganjuran sukan terbuka yang berjaya menarik peserta luar negara itu wajar diteruskan pada edisi akan datang.


DUN Asahan: Rayu percepatkan pembinaan balai bomba

ASAHAN 18 Julai – Ahli Dewan Undangan Negeri (ADUN) Asahan, Fairul Nizam Roslan merayu kepada kerajaan negeri agar mempercepatkan pembinaan balai bomba baharu di kawasan itu.

“Saya difahamkan Ketua Menteri, Datuk Seri Utama Sulaiman Md Ali sudah bersetuju untuk memasukkan rancangan pembinaan balai bomba baharu ini dalam pembentangan Bajet negeri tahun depan,” katanya.

Beliau berkata demikian ketika ditemui Melaka Hari Ini (MHI) pada majlis penyampaian sumbangan Aidiladha kepada 200 penerima bagi Parlimen Alor Gajah baru-baru ini.

Ia bagi membolehkan bantuan kecemasan kebakaran dapat dilakukan dengan lebih cepat berbanding tempoh sekarang yang memerlukan masa kira-kira 30 minit dari Jasin ke Asahan seterusnya ke Pekan Selandar.

“Kita tidak mahu jika rancangan ini tidak dilakukan segera, kita bimbang akan berlaku sesuatu kejadian yang tidak diingini, tetapi sudah terlambat nanti,” katanya.


Tertekan pedal minyak, Kancil rempuh restoran tomyam

BANDARAYA MELAKA 6 Mei – Keadaan tenang di sebuah restoran tomyam di Jalan Puteri Hang Li Po, Bukit Baru, di sini, bertukar cemas selepas sebuah Perodua Kancil merempuh masuk ke dalam premis itu dipercayai akibat pemandunya tertekan pedal minyak.

Kejadian jam 7.15 malam, semalam berlaku selepas pemandu Perodua Kancil lelaki warga emas berusia 66 tahun baru selesai makan di restoran terbabit menghidupkan enjin kereta diparkir di depan restoran berkenaan, tertekan pedal minyak.

Beliau berkata, pemandu Perodua Kancil tidak mengalami sebarang kecederaan namun beberapa pelanggan yang dilaporkan cedera ringan dihantar ke Hospital Melaka dan dirawat di Zon Hijau.

“Kami meneliti rakaman kamera litar tertutup (CCTV) di premis berkenaan selain memanggil saksi bagi membantu siasatan mengikut Peraturan 10 LN 166/59 Kaedah-Kaedah Lalu Lintas 1959,” katanya.


Keluar kata kesat: Pegawai Imigresen ditukar bahagian, disiasat integriti

Ketua Pengarah Imigresen Datuk Seri Khairul Dzaimee Daud dalam satu kenyataan hari ini berkata pihaknya memandang serius kejadian yang dipercayai berlaku di Shah Alam, Selangor itu, walaupun hasil siasatan awal mendapati terdapat unsur provokasi daripada orang awam berkenaan.

“Bagaimanapun tindakan diambil pegawai terlibat, bertentangan slogan jabatan iaitu “Integriti, Professional, Mesra”. Selain itu, adalah diakui bahawa menjerit dan mengeluarkan kata kesat terhadap orang awam tidak sepatutnya dilakukan seseorang pegawai imigresen, yang merupakan penjawat awam,” katanya.

Sebelum ini, tular video di media sosial di mana seorang lelaki berusia 50an berang, kerana tidak mendapat layanan sewajarnya dipercayai ketika membuat pasport di kaunter Imigresen Pusat Transformasi Bandar (UTC), Seksyen 14, Shah Alam, Selangor.

Khairul berkata pihaknya berasa kesal dengan tindakan provokasi orang awam berkenaan, namun berpendapat pegawai imigresen seharusnya lebih bijak mengawal diri dan mengambil sikap professional, apabila berdepan provokasi lisan oleh orang awam kerana mereka telah diberi latihan dan tunjuk ajar mencukupi.

“Pelbagai kemudahan telah disediakan untuk orang ramai memperbaharui pasport mereka seperti permohonan dalam talian dan pemanjangan waktu operasi termasuk Sabtu dan Ahad. Jabatan Imigresen (JIM) menasihatkan orang ramai supaya sentiasa merujuk laman sosial jabatan ini untuk maklumat terkini.

“JIM juga ingin menegaskan bahawa tiada kompromi terhadap mana-mana pegawai yang bersikap tidak professional, dalam masa sama jabatan ini juga akan mengambil tindakan sewajarnya terhadap pihak yang cuba memburukkan imej dan kredibiliti jabatan ini,” katanya.


Sesi persekolahan 2021 akan dilanjutkan sehingga ke Mac 2022

KUALA LUMPUR, 12 Sept – Menteri Kanan Pendidikan, Datuk Dr. Radzi Jidin mengumumkan sesi persekolahan untuk tahun ini dilanjutkan hingga Mac 2022.

“Dalam tempoh dua bulan itu, sekolah akan gunakan bagi memberi bantuan, sokongan dan dukungan kepada pelajar yang lemah dan mengukuhkan pencapaian murid yang cenerlang,” katanya pada sidang media khas di sini, sebentar tadi.


KPDNHEP pantau peniaga ‘cekik darah’ di bazar Ramadan

AYER KEROH 2 Apr – Kementerian Perdagangan Dalam Negeri dan Hal Ehwal Pengguna (KPDNHEP) akan menguatkuasakan pemantauan di bazar Ramadan seluruh negara bagi memastikan tidak timbul masalah kenaikan harga barangan dan makanan pada tahun ini.

Timbalan Menterinya Datuk Rosol Wahid berkata, tindakan itu dilakukan untuk mengelakkan sebarang bentuk penganiayaan kepada pengguna terutama apabila negara acap kali digemparkan penularan berita segelintir peniaga meletakkan harga melampau untuk juadah berbuka puasa.

“Sememangnya kita akan menguatkuasakan lagi pemantauan di pasar-pasar Ramadan terutama untuk memastikan rakyat tidak dianiaya dengan harga makanan atau barangan yang tinggi terutama sepanjang musim COVID-19 ini.

“Sekiranya ada sebarang bentuk penganiayaan berhubung kenaikan harga, orang ramai boleh melaporkan kepada KPDNHEP termasuk dengan mengemukakan bukti pembelian,” katanya ketika ditemui dalam lawatan ke kilang pembuatan makanan industri kecil dan sederhana (IKS) di sini, hari ini.

Selain pemantauan di bazar Ramadan, beliau memaklumkan pihaknya juga akan melaksanakan skim harga maksimum sempena Hari Raya Aidilfitri yang dijangka akan diumumkan seminggu atau dua minggu lebih awal sebelum perayaan.

Katanya, menerusi skim diadakan secara berkala itu pihaknya akan memastikan peniaga tidak mengambil kesempatan menaikkan harga barang yang sentiasa menjadi keperluan setiap kali tiba perayaan.

“Antara yang akan kita beri penekanan menerusi skim itu nanti termasuklah harga ayam, daging, ikan dan barangan keperluan asas yang lain,” katanya lagi.


Kematian pelatih NHDP akibat pembuluh darah ke otak pecah

IPOH, 7 November – Pembuluh darah ke otak pecah (Intracranjal Hemorrhage) menjadi punca kematian pelatih Program Pembangunan Hoki Negara (NHDP) yang meninggal dunia di asrama Majlis Sukan Negara (MSN) Perak, di sini semalam.

Ketua Polis Perak Datuk Mohd Yusri Hassan Basri berkata ia adalah hasil bedah siasat ke atas mayat Bill Wolfson Anak Lianie, 14, yang dilakukan di Hospital Raja Permaisuri Bainun (HRPB) pada 9 pagi tadi.

“Hasil siasatan lanjut, ibu si mati mengesahkan anaknya memang mempunyai rekod masalah kesihatan sejak kecil,” katanya dalam kenyataan di sini hari ini.

Beliau berkata susulan itu, kes diklasifikasikan sebagai mati mengejut dan mayat mendiang akan dibawa pulang ke Kuching, Sarawak bagi urusan pengebumian.

Wolfson yang mengikuti Program Klinik Penjaga Gol di Akademi Hoki Raja Ashman di sini mengadu tidak selesa serta berasa hendak pitam sebelum tiba-tiba rebah di biliknya pada kira-kira 7 pagi semalam.

Beliau antara penjaga gol di Pusat Latihan Daerah NHDP di Sekolah Menengah Kebangsaan Penrissen, Kuching yang terpilih mengikuti klinik penjaga gol dikendalikan oleh NHDP bermula Sabtu lepas hingga semalam.

Wolfson ditemani Ketua Jurulatih Remaja Negeri Sarawak Wilina Mac Carina Anak Wilson dan tiba di Ipoh Khamis lepas dengan menaiki penerbangan bagi menghadiri klinik penjaga gol berkenaan sempena penganjuran Piala Sultan Azlan Shah.


Op Selamat 18: Kes kemalangan meningkat satu peratus

KUALA LUMPUR, 13 Mei – Kes kemalangan yang direkodkan sepanjang Op Selamat 18 mencatatkan peningkatan hanya satu peratus atau 111 kes berbanding operasi sama pada 2019, kata Ketua Polis Negara Tan Sri Acryl Sani Abdullah Sani.

Beliau berkata sepanjang operasi bermula 29 April hingga 8 Mei lepas, sebanyak 15,947 kes kemalangan dilaporkan berbanding 15,836 kes dalam Op Selamat 15 pada 2019.

“Penunggang dan pembonceng motosikal kekal mencatatkan kematian tertinggi iaitu 108 kematian atau 65 peratus daripada keseluruhan kes kematian Op Selamat 18,” katanya dalam kenyataan hari ini.

Mengenai jumlah saman, Acryl Sani berkata operasi kali ini merekodkan peningkatan mendadak sebanyak 51 peratus iaitu 338,296 saman berbanding 223,449 pada Op Selamat 15.

Bagi kes tangkapan pula, sebanyak 496 tangkapan dilakukan secara keseluruhan melibatkan antaranya 330 kes berkaitan kesalahan di bawah Akta Pengangkutan Jalan 1987 manakala lain-lain membabitkan Akta 574 Kanun Keseksaan, Akta Dadah Berbahaya 1952, Akta Imigresen 1959/63, Akta Racun 1952 serta Akta Kastam 1967.

“Keprihatinan pengguna jalan raya menyalurkan maklumat mengenai tingkah laku pengguna kenderaan yang melanggar peraturan dan undang-undang agar tindakan dapat diambil amat dihargai dan dipuji.

“Melalui Op Selamat 18 juga, semangat Keluarga Malaysia dapat dilihat apabila semua pihak terutamanya pengguna jalan raya bertoleransi dan berhemah bagi memastikan sambutan Aidilfitri dapat dirai dengan penuh kemeriahan, kegembiraan, selamat dan harmoni,” katanya.

Sementara itu, Acryl Sani berkata kes pecah rumah merekodkan penurunan iaitu 313 pada Op Selamat 18 berbanding 545 kes pada Op Selamat 15.


Juruteknik komputer ditahan terlibat aktiviti melombong bitcoin

Ketua Polis Daerah Pasir Mas ACP Mohd Nasaruddin M Nasir berkata kegiatan itu terbongkar selepas sepasukan polis bersama tiga juruteknik khas Tenaga Nasional Berhad  (TNB) Kuantan, membuat siasatan berkaitan kecurian elektrik di premis terbabit.

Beliau berkata ketika tiba di premis itu terdapat seorang lelaki berusia 32 tahun yang juga juruteknik komputer dan mengaku sebagai pemilik premis.

“Anggota polis dan kakitangan TNB telah masuk dan membuat pemeriksaan di dalam dan luar rumah dan mendapati ada aktiviti pemasangan mesin bitcoin dan mencuri arus eletrik secara haram.

“Susulan itu lelaki terbabit telah ditahan dan merampas pelbagai peralatan seperti 37 unit mesin ‘BitCoin’ pelbagai jenis, empat unit blower, lapan penghala wifi, empat suis utama TNB, 12 papan litar kekunci, sebuah monitor dan sebuah papan kekunci bernilai RM35,000 bagi membantu siasatan,” katanya dalam kenyataan, hari ini.

Mohd Nasaruddin berkata siasatan awal mendapati premis dua tingkat itu dijadikan tempat melombong bitcoin dengan menggunakan bekalan elektrik yang disambung secara haram.

“Ini adalah kes pertama melibatkan melombong bitcoin di Pasir Mas tahun ini. Kes disiasat mengikut Seksyen 379/427 Kanun Keseksaan dan Seksyen 37(1) Akta Bekalan Elektrik 1990,” katanya. – BERNAMA


Jual ‘cheese tart’ guna TikTok

JASIN 13 Mei – Atas dasar mahu mengembangkan perniagaan, pengusaha pastri, Fadhilah Abdul Halim, 33, memaksimumkan penggunaan media sosial TikTok untuk mempromosikan ‘cheese tart’ dihasilkan.

Dia memberitahu, kuasa TikTok membantunya menjual sehingga 500 biji pencuci mulut itu secara dalam talian yang dianggap sebagai satu pencapaian besar bagi usahawan kampung sepertinya.

“Sebelum ini pengetahuan saya mendenai perniagaan digital tidak banyak, akaun TikTok juga tidak ada. Tetapi hasil bimbingan PEDi saya buka akaun untuk promosikan cheese tart.

“Syukur alhamdulillah, bermula Ramadan hingga Syawal jumlah tempahan diterima amat memberansangkan. Jika tempahan banyak suami akan bantu saya untuk bungkus pastri,” katanya ketika ditemui Melaka Hari Ini (MHI) di PEDi Kampung Chabau, di sini, semalam.

Ibu kepada tiga anak ini berkata, dia mula menjual pencuci mulut itu pada tahun 2020 untuk mencari pendapatan tambahan susulan pelaksanaan Perintah Kawalan Pergerakan (PKP) dan berharap perniagaan itu akan terus berkembang termasuk menerima tempahan dari luar Negeri Melaka.

“Saya harap peluang yang ada ini menjadi platform untuk saya terus memperluaskan produk pastri ini. Namun kualiti diutamakan, bukan sahaja pastri kelihatan cantik tetapi mempunyai rasa enak, biarlah pelanggan berpuas hati,” katanya.


Rakyat Malaysia Kalwant Singh jalani hukuman gantung pagi ini

SINGAPURA, 7 Julai – Warga Malaysia Kalwant Singh yang dijatuhi hukuman gantung menjalani hukumannya awal pagi tadi di Penjara Changi Singapura, dan jasadnya akan dibawa pulang ke Cameron Highlands lewat hari ini.

Kalwant, yang berasal dari Cameron Highlands, Pahang, ditahan di republik itu pada 24 Okt 2013, dan disabitkan atas tuduhan memiliki 60.15gm diamorphine dan mengedar 120.9gm dadah jenis itu.

Permohonan penangguhan hukumannya didengar Ketua Hakim Sundaresh Menon; Hakim Andrew Phang Boon Leong; dan Hakim Tay Yong Kwang melalui platform Zoom.


Annuar Musa akui pernah berbeza pendapat, tapi tetap setia kepada UMNO

Bagi beliau, 34 tahun menjadi Ketua UMNO Bahagian Ketereh serta lebih 40 tahun menjadi ahli parti dengan nombor keahlian 124, bukanlah suatu tempoh singkat meskipun mengakui mempunyai pendapat berbeza dengan pimpinan parti dan pandangan tersendiri dalam beberapa perkara tertentu sejak dahulu lagi.

Menekankan bahawa kesemua perbezaan itu bukan sesuatu bersifat peribadi, Annuar berkata beliau amat menghormati institusi parti serta jawatan, dan bukannya untuk menjadi ‘pak turut’ semata-mata.

“Krisis UMNO berulang kali saya tidak tinggal UMNO, ada jawatan saya kerja tak ada jawatan pun saya kerja, bertanding kalah pun saya sokong UMNO. Stail politik saya memang begitu saya tak suka bodek orang, saya jenis setia.

“Saya bukan jadi ahli UMNO 10 tahun, saya ahli UMNO seumur hidup yang sudah jadi ahli lebih 40 tahun, sebenarnya saya lebih senior daripada Presiden UMNO, saya jadi menteri lebih awal, saya jadi ahli Majlis Tertinggi lebih awal, saya jadi Ketua UMNO Bahagian lebih lama,” katanya.

Menteri Komunikasi dan Multimedia itu berkata demikian dalam wawancara khas “UMNO: Masa Hadapan Yang Lebih Baik” dalam program Ruang Bicara dihoskan Sherkawi Jirim terbitan Bernama TV malam ini.

Annuar berkata sebelum ini beliau pernah menyuarakan teguran kepada bekas Perdana Menteri Tun Dr Mahathir Mohamad ketika beliau berusia 27 tahun, namun selepas itu tetap dipilih menjadi ahli kabinet Dr Mahathir – tanpa beliau membodek dan meminta-minta jawatan.

“Ada perkara saya tak setuju saya cakap,” kata Annuar yang pernah menjadi Menteri Belia dan Sukan serta Menteri Pembangunan Luar Bandar semasa pentadbiran Dr Mahathir.

Berhubung soal Pilihan Raya Umum ke-15 (PRU15), Annuar yang juga bekas Setiausaha Agung UMNO itu berkata parti tidak boleh bertindak tergesa-gesa untuk mengadakannya dan perlu mengambil kira sentimen rakyat terlebih dahulu, misalnya yang masih terkesan dengan pandemik COVID-19.

“Jangan lupa baca juga sentimen rakyat, jangan ambil formula salah. Jika nak buat PRU boleh tapi pastikan semak sumber, organisasi, logistik, strategi dan partner (rakan parti politik),” katanya.

Mengambil kira strategi pengundi muda berikutan Undi18, jelasnya UMNO perlu memperagakan imejnya sebagai parti yang membela golongan muda yang mempunyai idealisme tinggi memandangkan mereka tidak pernah menjadi ahli mana-mana parti politik.

Mengenai Perhimpunan Agung UMNO 2021 yang akan berakhir esok, Annuar memuji ucapan dasar Presiden UMNO Datuk Seri Dr Ahmad Zahid Hamidi yang disifatkannya disampaikan dengan penuh berhemah dan berlapik, di saat bekas Timbalan Perdana Menteri itu sendiri berdepan pelbagai cabaran menguruskan parti selepas kekalahan pada PRU14.


JPS ramal banjir di Sungai Melikai, Mersing tengah hari ini

JOHOR BAHRU, 19 Dis – Jabatan Pengairan dan Saliran (JPS) meramalkan berlaku banjir di Sungai Melikai dan kawasan sekitarnya di daerah Mersing bermula 12 tengah hari ini.

Menerusi amaran banjir yang dikeluarkan Pusat Ramalan dan Amaran Banjir Negara (PRABN) JPS pada 9 pagi ini, jabatan berkenaan memaklumkan ramalan itu susulan amaran hujan berterusan (bahaya) oleh Jabatan Meteorologi (MetMalaysia) pada 10 malam tadi dan hasil simulasi model ramalan banjir.

“Bagi daerah Johor Bahru pula diramalkan banjir pada Rabu ini bermula 9 malam melibatkan Kampung Kangkar, Sungai Tiram dan kawasan sekitarnya.

“Amaran ini dikeluarkan bagi membolehkan penduduk terutamanya di kawasan yang dijangka banjir berwaspada dan mematuhi arahan pihak berkuasa atau agensi pengurusan bencana banjir,” katanya.

Sementara itu, dua sungai di daerah Segamat iaitu Sungai Lenik (Ladang Chaah) dan Sungai Muar (Buloh Kasap) menunjukkan paras air berada pada paras amaran, setakat 8.15 pagi tadi.


Kerajaan bincang cadangan pemberian moratorium kepada PKS

“Kita bincang. Saya tak boleh jawab macam itu sahaja. Kita akan bincang dengan Menteri Pembangunan Usahawan dan Koperasi dan Menteri Kewangan,” katanya selepas majlis pelancaran Dasar Bioteknologi Negara 2.0 di Pusat Dagangan Dunia Kuala Lumpur hari ini.

Beliau berkata demikian ketika diminta mengulas kenyataan Pengerusi Majlis Pemulihan Negara Tan Sri Muhyiddin Yasin yang mencadangkan pemberian moratorium kepada PKS terutama mereka yang masih bergelut untuk pulih semasa pasca COVID-19.

Muhyiddin sebelum ini mencadangkan pemberian moratorium kepada PKS memandangkan sektor itu belum pulih sepenuhnya dan ditambah dengan peningkatan Kadar Dasar Semalaman (OPR). – BERNAMA


Siti Faizah bantu mangsa kemalangan

SUNGAI RAMBAI 20 Mei – Meskipun sibuk dengan rutin harian sebagai wakil rakyat, Ahli Dewan Undangan Negeri (ADUN) Sungai Rambai, Siti Faizah Abdul Azis sempat membantu mangsa kemalangan motosikal di simpang Pokok Sena berhampiran Parit Putat di sini.

Dalam kemalangan kira-kira jam 12 tengah hari itu, seorang pelajar Sekolah Menengah Kebangsaan (SMK) Sungai Rambai cedera selepas motosikal ditunggang terbabit kemalangan dengan sebuah lagi motosikal lain.


Semua agensi perlu bersatu atasi isu kebersihan negeri

GADEK – Ahli Dewan Undangan Negeri (ADUN) Gadek, VP Shanmugam menasihatkan kepada semua agensi terlibat agar bersatu padu dalam memastikan sudut kebersihan negeri terjamin.

Selain itu, katanya, setiap agensi perlu sentiasa cakna dengan kebersihan yang terdapat pada jalan raya merupakan antara faktor yang mampu menggugat keselamatan pengguna jalan raya sekiranya ia dibiarkan.

Menurutnya, dalam lawatannya di jejantas pejalan kaki dan jambatan yang menghubungkan antara Pulau Sebang dan Tampin perlu diselenggara bagi memastikan keselamatan pengguna terjamin.

“Selepas lawatan itu, hasil perbincangan dari setiap agensi terlibat, Majlis Perbandaran Alor Gajah (MPAG) menerusi Selia Selenggara telah melaksanakan kerja-kerja pembersihan di kawasan berkenaan dan akan melaksanakan secara menyeluruh dari semasa ke semasa.

“Ia termasuklah usaha dalam memotong pokok yang membesar di sebuah anak sungai termasuk belukar yang ada di kawasan berkenaan,” katanya kepada Melaka Hari Ini.

Terdahulu beliau turun padang melawat jejantas menyeberangi laluan Keretapi Tanah Melayu Berhad (KTMB) menghubungkan Pulau Sebang dan Tampin yang tidak diselenggara dengan baik pada 20 Julai lalu kini telah diselesaikan.


Polis tahan empat bersaudara, rampas dadah bernilai RM90,000

TAWAU, 15 September – Polis menahan empat bersaudara termasuk tiga adik-beradik dan merampas dadah jenis ganja seberat lebih 27.31 kilogram (kg) dianggarkan bernilai RM90,000 dalam serbuan di sebuah premis di Kilometer 16, Jalan Apas di sini pada Isnin lepas.

Ketua Polis Daerah ACP Jasmin Hussin berkata tiga beradik iaitu dua wanita dan seorang lelaki serta seorang saudara lelaki mereka itu, yang kesemuanya berusia antara 20 dan 43 tahun ditahan dalam serbuan di premis tersebut pada pukul 5 petang.

Katanya serbuan oleh anggota Bahagian Siasatan Jenayah Narkotik Ibu Pejabat Polis Daerah (IPD) Tawau dan Ibu Pejabat Polis Kontinjen (IPK) Sabah itu, adalah hasil maklumat orang awam.

“Ketika serbuan didapati dua lelaki sedang mengangkat tiga kotak dari sebuah kereta ke premis tersebut. Hasil pemeriksaan menemukan 29 bungkusan yang masing-masing berisi ketulan mampat disyaki dadah jenis ganja.

“Dua wanita berada dalam kenderaan itu turut ditahan. Dadah yang dirampas itu disyaki untuk dipasarkan di sekitar Tawau yang mampu dibekalkan kepada 20,000 pembeli,” katanya dalam kenyataan di sini hari ini.


SMART badan sukarelawan anak Masjid Tanah dilancarkan

PAYA LEBAR 1 Mei. – Sukarelawan Masjid Tanah (SMART) dilancarkan secara rasmi hari ini, antara lain sebagai penghubung hasrat kerajaan antara masyarakat dalam parlimen terbabit.

Ahli Parlimennya Datuk Wira Mas Ermieyati Samsudin berkata, penubuhan gerakan itu bagi memastikan setiap maklumat dan inisiatif kerajaan dapat dimanfaat terus dan tiada golongan yang akan tercicir khususnya dalam isu kebajikan.

“Menerusi SMART juga, ahlinya mampu bertindak sebagai mata dan telinga kerajaan termasuk usaha Jabatan Kebajikan Masyarakat (JKM) bagi memastikan kebajikan rakyat di Masjid Tanah terjamin termasuk menyalurkan maklumat vaksin.

Beliau ditemui pada Majlis Penyampaian Makanan Bakul Permai kepada penerima JKM dan Pelancaran SMART yang disempurnakan Menteri Pembangunan Wanita, Keluarga dan Masyarakat, Datuk Seri Rina Mohd Harun di Kolej Kemahiran Tinggi Melaka, Paya Lebar di sini, hari ini.

Bercakap mengenai kesedaran suntikan vaksin dalam Program Imunisasi COVID-19 Kebangsaan, Mas Ermieyati yakin SMART mampu menjadi ejen penghubung kepada masyarakat bagi membantu dan memberi kesedaran mengenai program itu.

“Saya lihat permasalahan rakyat kadang-kala tidak sampai kepada pengetahuan kerajaan, jadi dengan SMART mungkin sukarelawan di setiap Dewan Undangan Negeri (DUN) dapat bantu menangani masalah itu dan menyalurkan maklumat kepada pihak berkaitan,” katanya.


Melaka Gateway bakal jadi ‘pintu’ pelaburan Asia

DUBAI 16 Mac – Projek Melaka Gateway yang akan diteruskan di tapak Melaka Waterfront Economic Zone (M-WEZ) dilihat bakal menjadi ‘pintu’ pelaburan Asia yang bakal memangkin pertumbuhan ekonomi Melaka.

Pemaju utama projek berkenaan, KAJ Development Sdn Bhd dalam satu kenyataan berkata, projek yang akan dibangunkan itu juga bakal menjadi pemangkin perniagaan-perniagaan baharu selain berupaya menjadi kawasan pertumbuhan ekonomi serantau.

“Ia juga menawarkan pelbagai bentuk peluang kerjasama yang akan menyaksikan impak ekonomi yang besar bukan sahaja terhadap Melaka bahkan negara dan juga rantau ini,” kata kenyataan itu.

Mengulas lanjut KAJ Development berkata, projek berskala mega itu dijangka menarik pelaburan sebanyak lebih RM46 bilion, selain menyumbang lebih daripada RM125 bilion kepada Pertumbuhan Dalam Negeri Kasar (KDNK) Melaka dengan unjuran impak berganda sebanyak RM1.2 trilion.

Malah, untuk pembangunan Pulau 1 (PME1) di Projek Melaka Gateway sahaja, ia berupaya menyumbang lebih daripada RM32.5 bilion kepada KDNK Melaka dengan unjuran impak berganda sebanyak RM306.73 bilion.

Semalam, KAJ Development telah menandatangani Memorandum Persefahaman (MoU) dan bertukar dokumen perjanjian (MoA) dengan dua pelabur bagi pembangunan PME1 dalam majlis yang berlangsung di Pavilion Malaysia bersempena Ekspo 2020 Dubai, di sini.

MoU dengan Pihak Berkuasa Zon Ekonomi Bersepadu Dubai (DIEZ) ditandatangani oleh Pengerusi Eksekutif KAJ Development Datuk Daing A Malek Daing A Rahaman bersama Dr Mohammed Al Zarooni selaku Pengerusi Eksekutif DIEZ.

Ia membabitkan kerjasama dalam pelaburan dan operasi Zon Bebas Cukai di PME1 yang turut dicadangkan akan menukar Melaka Gateway menjadi hab perniagaan antarabangsa terulung.

Pertukaran dokumen pertama adalah bagi pembangunan Terminal Kapal Pelayaran Antarabangsa Melaka (MICT), melibatkan antara syarikat yang dilantik oleh KAJ Development, MG Velocity Sdn Bhd dengan X Infinity Property Sdn Bhd serta Total Group Berhad.

Dengan jumlah pelaburan sebanyak RM1.5 bilion, MICT yang dijangka siap pada 2025 akan menyediakan kemudahan Kastam, Imigresen dan Kuarantin (CIQ), Kompleks Bebas Cukai, hotel mewah serta ruang perniagaan.

Kesemua majlis MoU dan MoA itu telah disaksikan Ketua Menteri Datuk Seri Utama Sulaiman Md Ali bersama EXCO Kanan Pelaburan Negeri Datuk Seri Ab Rauf Yusoh dan Setiausaha Kerajaan Negeri Datuk Zaidi Johari.


Penduduk Malaysia dianggar 32.7 juta pada 2022

Ketua Perangkawan Datuk Seri Dr Mohd Uzir Mahidin berkata penduduk warganegara meningkat daripada 30.0 juta orang pada 2021 kepada 30.2 juta orang pada 2022, dengan kadar pertumbuhan penduduk warganegara turun daripada 0.8 peratus kepada 0.7 peratus bagi tempoh yang sama.

Menurut penerbitan yang dikeluarkan Jabatan Perangkaan Malaysia (DOSM) itu hari ini, beliau berkata komposisi penduduk warganegara pada 2022 meningkat kepada 92.6 peratus iaitu peningkatan sebanyak 0.5 mata peratus berbanding 92.1 peratus pada 2021.

“Pada 2022, penduduk lelaki melebihi penduduk perempuan iaitu masing-masing 17.0 juta dan 15.7 juta. Nisbah jantina adalah 109 lelaki bagi setiap 100 perempuan,” katanya.

Mohd Uzir berkata komposisi penduduk berumur 0-14 tahun iaitu kategori umur muda pada 2022 menurun kepada 23.2 peratus berbanding 23.6 peratus pada 2021, manakala komposisi penduduk berumur 15-64 tahun (umur bekerja) meningkat daripada 69.4 peratus pada 2021 kepada 69.5 peratus pada 2022. – BERNAMA


Aman Palestin agih 450 kg daging korban kepada asnaf

AYER KEROH 3 Ogos – Aman Palestin Berhad (Aman Palestin) mengagihkan 450 kilogram (kg) daging korban kepada 300 keluarga asnaf di negeri ini.

Pengurus Aman Palestin Cawangan Melaka, Muhammad Zulfikar Azlan Mohd Shariff berkata, agihan itu disampaikan menerusi Projek Khas Prihatin Malaysia ‘Daging Sejuk Beku’ melibatkan 10 kariah masjid di tiga daerah iaitu Alor Gajah, Melaka Tengah dan Jasin.

“Kita tidak melupakan rakyat Malaysia yang memerlukan bantuan dan sokongan, projek ini diharap memberi sedikit kelegaan selain manfaat besar kepada mereka yang memerlukan.

“Setiap keluarga menerima sumbangan daging antara 1.2 hingga 1.5 kg. Pemilihan asnaf pula diadakan bersama dengan pihak pengurusan masjid berkenaan,” katanya.

Beliau berkata demikian ketika ditemui pada Projek Khas Prihatin Malaysia ‘Daging Sejuk Beku’ di Masjid Al-Alami MITC di sini, hari ini.

“Kali ini kita bekerjasama dengan Kelab Perwira Malaysia dan kita mengalu-alukan mana-mana individu persendirian atau pihak badan bukan kerajaan (NGO) untuk terlibat sama atau memberi sumbangan,” katanya.


Semburan kabus nano tidak mampu ganti kaedah pembersihan permukaan secara manual

PUTRAJAYA 21 Sept. – Penggunaan semburan kabus nano tidak mampu menggantikan kaedah pembersihan permukaan secara manual untuk disinfeksi jangkitan COVID-19, kata Ketua Pengarah Kesihatan Tan Sri Dr Noor Hisham Abdullah.

Beliau berkata, penyembur kabus nano telah mendapat perhatian ramai susulan penggunaannya sebagai alat disinfeksi dalam mencegah jangkitan COVID-19 dan sesetengah pihak beranggapan ia mampu menghapuskan virus SARS-CoV-2 di udara serta permukaan.

“Bagaimanapun, keberkesanan alat ini bergantung kepada keupayaannya menghasilkan semburan yang sekata pada permukaan, jenis serta kepekatan larutan disinfektan yang digunakan selain tempoh pendedahan antara sentuhan, disinfektan dan permukaan,” menurutnya dalam kenyataan hari ini.

Dr Noor Hisham berkata, ketika ini, beberapa disinfektan yang mengandungi alkohol 70 hingga 90 peratus, hidrogen peroksida, timol, kuaternari amonia dan larutan berasaskan klorin telah dikenal pasti sebagai berkesan dalam menghapuskan SARS-CoV-2 di permukaan.

Senarai disinfektan berkesan bagi menghapuskan SARS-CoV-2 yang disyorkan boleh didapati di laman sesawang Agensi Perlindungan Alam Sekitar AS https://www.epa.gov/coronavirus/about-list-n-disinfectants-coronavirus-covid19-0, yang menjadi rujukan di peringkat antarabangsa.


Pembukaan pintu sempadan ditentukan selepas negara beralih ke fasa endemik COVID-19

BUKIT KAYU HITAM 30 Sept. – Pembukaan pintu sempadan negara bagi membenarkan kemasukan pelancong asing ke negara ini hanya akan ditentukan selepas negara beralih ke fasa endemik COVID-19.

Menteri Dalam Negeri Datuk Seri Hamzah Zainudin berkata, pada masa ini negara masih berada dalam fasa pandemik wabak itu dan kesediaan untuk peralihan ke fasa endemik akan ditentukan oleh Kementerian Kesihatan.

“Apabila kita telah bersedia, Kementerian Kesihatan akan mengumumkan, sekarang ini masih dalam isu fasa pandemik, kalau kita sudah bersedia boleh masuk ke fasa endemik.

“Sebenarnya, (agensi penguatkuasaan yang mengawal pintu masuk sempadan) Jabatan Imigresen Malaysia sudah bersedia, Pasukan Gerakan Am (PGA) sudah bersedia, kami sudah bersedia (untuk pintu sempadan negara dibuka),” katanya.

Beliau bercakap kepada pemberita selepas majlis penyerahan Agensi Kawalan Sempadan Malaysia (AKSEM) kepada Polis Diraja Malaysia (PDRM) di sini hari ini.

Hamzah berkata, kebenaran rentas pintu sempadan negara oleh rakyat negara ini atau warga asing itu juga nanti akan tertakluk kepada prosedur operasi standard yang akan ditentukan kemudian.

Dalam pada itu, mengulas mengenai dakwaan kebocoran maklumat dalam pangkalan data peribadi MyIdentiti, Hamzah menegaskan hanya agensi kerajaan sahaja yang dibenarkan menggunakan maklumat itu.

“Saya sudah maklumkan bahawa kami hanya beri kepada agensi kerajaan sahaja, kami tidak beri kepada pihak swasta. Jadi itu (dakwaan bahawa maklumat itu diberikan kepada pihak swasta) hanya andaian yang dibuat semata-mata,” katanya.

Mengenai pembubaran AKSEM dan penyerahan fungsinya kepada PGA di bawah PDRM, Hamzah berkata ia akan menjadikan penyaluran ‘perintah dan kawalan’ daripada pihak atasan berkaitan operasi dan kawalan di sempadan negara lebih mudah dan berstruktur.

“Kami akan pastikan mempunyai tugasan yang fokus kepada masalah yang kita hadapi di sempadan-sempadan. Kami gabungkan tugasan itu supaya PGA akan dapat memastikan segala tugasan yang di bawah AKSEM dulu, PGA juga akan mengambilnya sebagai keutamaan,” katanya.

Hamzah berkata, kesemua aset AKSEM akan diambil alih dan diuruskan oleh PGA, sementara seramai 909 anggota dan pegawai perjawatan asal dalam AKSEM akan dikembalikan kepada agensi masing-masing.

Sebelum ini, Mesyuarat Jemaah Menteri pada 12 Mac bersetuju dengan cadangan rasionalisasi AKSEM menerusi penstrukturan semula serta diletakkan di bawah PDRM dan Akta AKSEM 2017 (Akta 799) akan dimansuhkan setelah proses penstrukturan itu dilaksanakan.

AKSEM yang ditubuhkan pada Disember 2017 melibatkan keanggotaan daripada lima agensi iaitu PDRM, Jabatan Imigresen Malaysia, Jabatan Kastam Diraja Malaysia, Agensi AntiDadah Kebangsaan serta Lembaga Kenaf dan Tembakau Negara.


Azizulhasni nasihati Ziyad tabah terima keputusan pingat ditarik

KUALA LUMPUR 1 Sept – “Tahniah Ziyad, sabar Ziyad”, itu kata-kata nasihat jaguh berbasikal trek negara Datuk Mohd Azizulhasni Awang kepada atlet para lontar peluru Ziyad Zolkefli, berikutan penarikan balik pingat emas Ziyad atas sebab teknikal semalam.

“Pertamanya saya ingin ucapkan jutaan tahniah kepada rakan saya Ziyad Zolkefli, di atas prestasi cemerlang memecahkan rekod dunia yang ditonjolkan di Sukan Paralimpik Tokyo,” katanya melalui laman Instagramnya.

“Namun saya berharap Ziyad bersabar dengan ujian yang terpaksa dihadapi sekarang ini, sudah tentu ia bukan suatu keputusan yang mudah untuk diterima.

“Saya benar-benar faham akan perasaan Ziyad, kerana saya sendiri pernah ditarik kemenangan pingat Emas di Sukan Komanwel New Delhi 2010 dahulu,” sambung beliau.

“Dan jangan terkejut jika pihak pengadilan juga melakukan kesilapan, kerana ia memang sentiasa berlaku di dalam dunia sukan ini. Mereka adalah manusia dan manusia memang tidak lari daripada membuat kesilapan,” kata beliau.

“Memang pahit untuk ditelan. Akan tetapi nasihat saya sebagai rakan atlet, cuba untuk terima qada’ dan qadar, jangan berputus asa dan ‘keep moving forward’,” nasihat beliau kepada Ziyad.

Datuk Azizulhasni mengakhiri ciapannya “Sudah tentu saya pun berharap agar bantahan dari pihak Malaysia akan diterima, dan Ziyad dapat pingat emas yang memang kepunyaan Ziyad itu.

“Kami rakyat Malaysia semua tahu yang Ziyad adalah juara yang sebenar dan pingat emas itu telah dirampas secara terang-terangan,” kata beliau.


Mangsa banjir di Pontian reda sambut Aidilfitri dalam banjir

PONTIAN, 4 Mei – Pengalaman mengalami banjir saban tahun mungkin menjadi kebiasaan buat penduduk Kampung Sri Gambut di sini, namun mengharungi banjir tatkala Aidilfitri memberi sedikit kesan kepada mereka apabila terpaksa beraya di pusat pemindahan sementara (PPS).

Tinjauan di kampung itu mendapati beberapa rumah ditenggelami air sedalam paras pinggang dan mereka yang terjejas dipindahkan ke PPS Sekolah Kebangsaan (SK) Kampung Melayu Raya.

Suri rumah, Miskiah Kundari, 59, ketika ditemui di PPS berkenaan berkata dia dan ahli keluarganya resah apabila hujan turun agak lama sejak awal pagi tadi dan paras air mula meningkat sedikit demi sedikit.

“Sedih jugalah, kita selalu hadapi banjir cuma tidaklah saat Aidilfitri…saya harap air cepat surut kerana kesian kepada anak-anak mahu beraya,” katanya yang memiliki tiga anak.

Susiah Zainal Abidin, 41, berkata dia bersama empat ahli keluarga sedikit terkesan kerana terpaksa beraya dalam keadaan banjir, namun reda dengan situasi itu.

“Awal pagi tadi kawasan rumah sudah dikelilingi air dan memasuki bahagian dapur. Alhamdulillah air naik tidak terlalu cepat, jadi kami sempat memindahkan barangan ke bahagian atas rumah,” katanya.

Menurut Sekretariat Jawatankuasa Pengurusan Bencana Daerah Pontian, setakat ini 19 orang daripada empat keluarga di Kampung Sri Gambut dipindahkan ke PPS SK Kampung Melayu Raya akibat banjir susulan hujan lebat lebih dua jam bermula 3.30 pagi tadi. – BERNAMA


Tambah baik balai polis, kuarters dan IPD bakal kukuhkan pengoperasian di seluruh negara

IPOH, 15 Dis – Penambahbaikan balai polis, kuarters dan ibu pejabat polis daerah (IPD) di beberapa negeri kini dalam perancangan Bukit Aman, bagi mengukuhkan pengoperasian badan keselamatan dan pertahanan negara tersebut.

Timbalan Ketua Polis Negara Datuk Seri Mazlan Lazim berkata perancangan ini akan dilakukan bagi menambah baik dan mengganti bangunan usang di beberapa negeri, dalam usaha melicinkan pentadbiran dan pengoperasiaan dan meningkatkan mutu perkhidmatan kepada masyarakat.

“Antara yang dirancang adalah pembinaan bangunan pejabat IPD Belaga di Sarawak yang sebelum ini musnah akibat kebakaran, di mana projek ini akan dilaksanakan tahun ini.

“Selain itu, pembinaan Balai Polis Beaufort di Sabah dan pembinaan Pondok Polis Kampung Pimping dan Perumahan Membakut di Sabah,” katanya selepas melawat tapak cadangan pembinaan Kompleks Ibu Pejabat Polis Kontinjen Perak yang baharu di sini, hari ini.

Mazlan berkata pelan penambahbaikan juga turut melibatkan pembinaan 10 buah kuarters di Balai Polis Pulau Redang di Terengganu, pembinaan 18 buah pos Pasukan Gerakan Am (PGA) kontinjen IPK Selangor, selain pembinaan semula jeti markas operasi pasukan Polis Marin di Balai Polis Muar, Johor.

Menyentuh mengenai lawatannya ke tapak cadangan pembinaan IPK Perak baharu, Mazlan berkata ia bertepatan untuk menggantikan bangunan lama, agar pentadbiran dan pengoperasiaan kepolisian di negeri ini terus berjalan lancar.

“Kita perlu buat proses perolehan tanah dahulu. Kemudian minta bajet selain merancang pelan pembangunan dari Jabatan Kerja Raya (JKR) agar projek secara tender ini dapat dilaksanakan kelak,” katanya.

Dilapor, dalam Belanjawan 2022, kerajaan memperuntukkan sebanyak RM230juta ringgit untuk kerja-kerja penyelenggaraan fasiliti milik Angkatan Tentera Malaysia (ATM), selain penggantian serta pembaikan lif serta kuarters PDRM.- BERNAMA


Kes bergejala serius indikator baharu peralihan fasa PPN- Zafrul

Menteri Penyelaras PPN Tengku Datuk Seri Zafrul Tengku Abdul Aziz berkata, ia akan menggunakan proksi kes kemasukan hospital baharu bagi COVID-19 yang disesuaikan untuk kategori 3, 4 dan 5.

“Setelah mencapai kadar vaksinasi 40 peratus penduduk dewasa dan ke atas, bilangan kes baharu COVID-19 menjadi kurang relevan kerana kebanyakan kes adalah kes yang tidak bergejala atau bergejala ringan (Kategori 1 dan 2), sekali gus mengurangkan beban terhadap infrastruktur kesihatan awam.

“Bagaimanapun, indikator kadar vaksinasi serta kadar penggunaan unit rawatan rapi (ICU) masih dikekalkan,” katanya dalam Laporan Agensi Pelaksanaan Ekonomi Dan Koordinasi Strategik Nasional (LAKSANA) ke-64.

Beliau berkata selaras dengan perubahan nilai ambang untuk peralihan ke Fasa Dua dan Fasa Tiga, Perlis, Sarawak dan Labuan dilihat memenuhi nilai ambang yang ditetapkan dan berjaya melangkah ke Fasa Tiga.

“Perlis sudahpun menepati kesemua nilai ambang sebelum ini untuk beralih ke Fasa Tiga, manakala Sarawak telahpun mencapai kadar vaksinasi 63.7 peratus penduduk dewasa, melepasi nilai ambang bagi Fasa Empat untuk indikator ini iaitu 60 peratus.

“Walaupun jumlah kes COVID-19 di Sarawak melebihi 300 sehari, tetapi bilangan kes setiap hari yang dikenal pasti kategori 3, 4 dan 5 kurang daripada 10 kes atau dua peratus daripada kes yang dilaporkan,” katanya.

Menurutnya situasi di Labuan merupakan satu kejayaan, kerana walaupun pernah mengalami keadaan ‘tenat’ dengan penularan tak terkawal, namun hasil gerakan vaksinasi secara besar-besaran, kes baharu serta kes di ICU jatuh dengan ketara.

“Selaras dengan pengalaman Sarawak, Labuan juga menunjukkan penurunan kes baru secara keseluruhan dan kejatuhan ketara kes di ICU yang sangat rendah seiring dengan peningkatan kadar vaksinasi penduduk,” katanya.


Syed Saddiq selesai bayar baki jaminan RM250,000

KUALA LUMPUR 26 Julai – Ahli Parlimen Muar Syed Saddiq Syed Abdul Rahman yang menghadapi pertuduhan pecah amanah dana sebuah parti politik berjumlah RM1 juta dan menyalahgunakan wang sumbangan RM120,000 untuk kempen Pilihan Raya Umum ke-14 (PRU14), hari ini melunaskan baki
jaminan berjumlah RM250,000.

Pada 22 Julai lalu, Mahkamah Sesyen di sini memerintahkan Syed Saddiq, 29, yang mengaku tidak bersalah atas dua pertuduhan itu, diikat jamin RM330,000 dengan wang jaminan RM80,000 dibayar pada hari sama (22 Julai) manakala selebihnya dibayar selewat-lewatnya esok.

Peguam Haijan Omar yang mewakili Syed Saddiq, bekas Menteri Belia dan Sukan, ketika dihubungi pemberita berkata, baki wang jaminan itu dibayar oleh seorang penjamin di kaunter bayaran jamin di Kompleks Mahkamah Kuala Lumpur yang turut dihadiri seorang lagi peguam Loh Suk Hwa.

Ketika ditanya mengenai kehadiran Syed Saddiq, Haijan berkata: “Tiada keperluan untuk anak guam (Syed Saddiq) hadir ke mahkamah hari ini bagi membayar baki wang jaminan itu”.

Bagi pertuduhan pertama, Syed Saddiq didakwa sebagai Ketua Angkatan Bersatu Anak Muda (ARMADA) Parti Pribumi Bersatu Malaysia (Bersatu), yang diamanahkan penguasaan ke atas dana ARMADA, telah melakukan pecah amanah ke atas dana itu, dengan membuat pengeluaran wang berjumlah RM1 juta melalui cek CIMB Bank Berhad, tanpa mendapat kebenaran daripada Majlis Pimpinan Tertinggi Bersatu.

Beliau dituduh melakukan kesalahan itu di CIMB Bank Berhad, Tingkat Bawah, Menara CIMB KL Sentral, Jalan Stesen Sentral 2, di sini pada 6 Mac 2020, mengikut Seksyen 405 Kanun Keseksaan yang boleh dihukum di bawah Seksyen 406 kanun sama, yang memperuntukkan hukuman penjara maksimum 10 tahun dengan sebatan serta boleh dikenakan denda, jika sabit kesalahan.

Syed Saddiq juga menghadapi pertuduhan menyalahgunakan harta iaitu wang sumbangan untuk kempen PRU14 sebanyak RM120,000 yang dikutip melalui akaun Maybank Islamic Berhad milik Armada Bumi Bersatu Enterprise.

Perbuatan itu didakwa dilakukan di Maybank Islamic Berhad, Taman Pandan Jaya di sini antara 8 April sehingga 21 April 2018, mengikut Seksyen 403 Kanun Keseksaan yang membawa hukuman penjara sehingga lima tahun dengan sebatan dan boleh dikenakan denda, jika sabit kesalahan.


Lebih 20,000 perwakilan MIC akan undi tiga naib presiden, 21 CWC 4 petang ini

KUALA LUMPUR 26 Nov – Lebih 20,000 perwakilan MIC dari 140 Bahagian seluruh negara akan mengundi bagi memilih tiga naib presiden dan 21 ahli Jawatankuasa Kerja Pusat (CWC) parti itu bagi penggal 2021-2024.

Setiausaha Agung MIC Datuk M. Asojan berkata proses pengundian yang akan berlangsung di pejabat-pejabat MIC dan dewan serbaguna seluruh negara itu akan bermula pada pukul 4 petang hari ini dan dijangka berakhir pada pukul 7 malam.

Kebiasaanya, pemilihan barisan kepimpinan tertinggi pusat parti yang berusia 75 tahun itu diadakan serentak dengan Perhimpunan Agung Tahunan (AGM), namun pada tahun ini ia diadakan secara berasingan.

Enam calon yang bertanding kerusi naib presiden ialah tiga penyandang terdiri daripada Datuk T. Mohan, Datuk C. Sivaraajh dan Datuk T. Murugiah, Setiausaha Agung MIC Datuk M. Asojan, Setiausaha Eksekutif A. K. Ramalingam dan Ketua Penerangan MIC Datuk V. Gunalan.

Selain itu, 60 calon lagi merebut 21 ahli CWC pada pemilihan kali ini termasuk bekas Timbalan Menteri Pendidikan Datuk P. Kamalanathan, bekas setiausaha parti Datuk Sakthivel Alagapan, bekas Ketua Pemuda MIC Thinalan Rajagopal dan Datuk N. Muneandy.

Sebelum ini, Tan Sri S.A. Vigneswaran dan Datuk Seri M. Saravanan masing-masing berjaya mempertahankan jawatan mereka sebagai Presiden MIC dan Timbalan Presiden MIC selepas memenangi jawatan berkenaan tanpa bertanding.

Pemilihan bagi sayap parti itu pula berlangsung pada 30 Okt lepas yang menyaksikan Ahli Dewan Undangan Negeri (ADUN) Tenggaroh, K. Raven Kumar menang tanpa bertanding bagi jawatan Ketua Pemuda MIC manakala Datuk Mohana Muniandy menang sebagai Ketua Wanita parti selepas menewaskan pencabarnya J. Usha Nandhini.

Selain itu, A. Kishva dan R. Puvaneswary masing-masing turut menang tanpa bertanding bagi jawatan Ketua Putera dan Ketua Puteri parti berkenaan.- BERNAMA


2,500 pegawai, anggota Maritim Malaysia kawal perairan negara pada Aidilfitri

KUALA LINGGI 15 April – Seramai 2,500 pegawai dan anggota Agensi Penguatkuasaan Maritim Malaysia (Maritim Malaysia) ditugaskan dalam Op Pagar Laut dijadualkan  19 April hingga 17 Mei.

Ketua Pengarahnya, Laksamana Maritim Datuk Mohd Zubil Mat Som berkata, Op Pagar laut penting berikutan jangkaan peningkatan jenayah rentas sempadan khusus sepanjang musim perayaan.

“Sebab itu kita laksanakan operasi (Op Pagar Laut) dua minggu lebih awal kerana kita akan lihat trend (jenayah) sama ada meningkat atau tidak,” katanya.

Beliau berkata demikian pada sidang media selepas Majlis Penyerahan Anugerah Perkhidmatan Cemerlang kepada anggota Maritim Malaysia di Melaka dan Negeri Sembilan.

“Kita akan terus memberi galakan dan sokongan kepada anggota yang bertugas dan boleh saya katakan musim perayaan ini kita masih benarkan anggota bercuti.

“Tetapi pada masa sama, kita berada pada tahap yang masih boleh teruskan tugas dan jangkakan lima hingga 40 peratus anggota akan bercuti dan ‘rotate’ (bergilir).

“Kita sudah dua tahun hidup dalam COVID-19, tidak dapat balik kampung jadi ‘this is the best time’ (ini masa terbaik) memberikan mereka cuti asalkan operasi kita diteruskan,” katanya.


PKP penuh: Selangor bukan negeri parah- Dr Dzulkefly

SELANGOR 19 Mei. – Selangor bukan negeri yang parah bagi melaksanakan Perintah Kawalan Pergerakan (PKP) sepenuhnya di negeri itu biarpun kes penularan pandemik COVID-19 direkodkan semakin meningkat.

Pengerusi Selangor Task Force COVID-19 Datuk Seri Dr. Dzulkefly Ahmad berkata, Majlis Keselamatan Negara dan Kerajaan Persekutuan perlu menilai semula setiap aspek penularan di Selangor sebelum menguatkuasakan PKP sepenuhnya di negeri itu.

Jelasnya, biarpun Selangor mencatat kes tertinggi berbanding negeri lain, namun perbezaan itu juga perlu dinilai berdasarkan keluasan kedudukan negeri, jumlah kepadatan penduduk dan nilai kebolehkangkitan yang direkodkan sepanjang penularan itu berlaku.

“Jika ingin diambil dari sudut angka, Selangor bukan negeri yang parah kerana angka yang meningkat ini perlu dinilai juga dengan kepadatan penduduk.

“Kita merekodkan 1.9 juta isi rumah di negeri ini dengan nilai 3.49 juta penduduk bekerja di Selangor malah 3.59 juta penduduk merupakan pekerja buruh direkodkan di negeri ini.

“Jika dilihat kadar kebolehjangkitan pula Selangor antara enam negeri terendah dengan kadar 1.14 berbanding di Pahang (1.26), Kedah (1.24), Perak (1.22) serta pelbagai lagi,” katanya dalam sidang media bersama EXCO Kesihatan Awam Dr Siti Mariah Mahmud.

“Total Lockdown ini perlu juga melihat kepada impak ekonomi sepanjang penularan ini berlaku kerana kita mahu kurangkan derita rakyat dalam meneruskan kehidupan sepanjang situasi ini,” katanya.

Sementara itu, bagi memutuskan rantaian COVID-19 berikutan pertambahan kluster baharu di Selangor, Siti Mariah berkata, kerajaan negeri bekerjasama dengan industri terlibat bagi membeli bekalan dos vaksin untuk diberikan kepada pekerja industri di negeri itu.

Jelasnya, sebanyak sejuta dos vaksin akan dibekalkan dan dibeli oleh majikan yang bersetuju di negeri itu bagi memutuskan wabak bawaan industri yang menjadi punca utama penularan di Selangor.

“Kira-kira 3,500 majikan akan bekerjasama dengan kerajaan negeri akan memberi vaksin kepada pekerja mereka bagi memastikan pergerakan ekonomi industri yang menjadi penyumbang utama terhadap Keluaran Dalam Negara Kasar (KDNK) Selangor dapat dikawal,” katanya


Bayaran Bantuan Prihatin Rakyat bermula hari ini

KUALA LUMPUR 24 Feb. – Seramai 8.45 juta penerima akan menerima pembayaran fasa pertama Bantuan Prihatin Rakyat (BPR) secara berperingkat bermula hari ini melibatkan peruntukan berjumlah RM1.93 bilion, kata Menteri Kewangan Tengku Datuk Seri Zafrul Tengku Abdul Aziz.

Beliau berkata ia membabitkan bayaran kepada 4.4 juta penerima kategori isi rumah iaitu sebanyak RM300 setiap penerima dan 4.05 juta yang akan menerima RM150 setiap seorang untuk kategori individu bujang.

“Bagi isi rumah dan individu bujang, bayaran akan terus dikreditkan ke dalam akaun bank bermula hari ini, manakala bayaran akan disalurkan melalui cawangan Bank Simpanan Nasional (BSN) bagi mereka yang tidak memiliki akaun bank bermula Khamis (esok).

“Penerima bantuan di Sabah dan Sarawak yang tidak memiliki akaun bank pula akan mula menerima bayaran bermula 1 Mac hingga 1 April ini di lokasi yang akan diumumkan kelak bersekali dengan pembayaran Bantuan Prihatin Nasional (BPN 2.0),” kata Tengku Zafrul menerusi kenyataan semalam.

Perdana Menteri Tan Sri Muhyiddin Yassin ketika membentangkan Pakej Bantuan Perlindungan Ekonomi dan Rakyat Malaysia (PERMAI) pada 18 Januari lalu mengumumkan bahawa pembayaran fasa pertama BPR dipercepatkan kepada penghujung Februari ini.

Tengku Zafrul berkata pembayaran fasa pertama ini dibuat kepada penerima Bantuan Sara Hidup 2020 dan BPN B40 yang telah diluluskan sebelum ini.

Katanya ia dipercepatkan bagi membantu kelangsungan hidup rakyat terutamanya golongan mudah terjejas dan pekerja yang bergantung kepada upah harian, selain kerajaan komited memastikan bantuan yang diperuntukkan sampai kepada mereka yang disasarkan.


Op Selamat 18: Jenayah pecah rumah seluruh negara berkurang

SEREMBAN, 14 Mei – Kadar jenayah pecah rumah pada Ops Selamat 18 sempena perayaan Aidilfitri sejak 29 April hingga 8 Mei di seluruh negara, mencatatkan penurunan dengan 350 kes berbanding Ops Selamat pada 2019 iaitu sebanyak 790 kes.

Pengarah Jabatan Pencegahan Jenayah dan Keselamatan Komuniti (JPJKK) Bukit Aman Datuk Aidi Ismail berkata penurunan sebanyak 440 kes itu, jelas menunjukkan peranan dan kesedaran orang ramai yang mula menjaga keselamatan rumah masing-masing.

“Terima kasih pada semua masyarakat yang bukan sahaja memberi maklumat kepada pihak polis, tetapi menjaga kediaman masing-masing sepanjang perayaan Aidilfitri ini,” katanya.

Beliau berkata demikian ketika ditemui pemberita selepas merasmikan majlis penutup Kejohanan Sepak Takraw Piala Ketua Polis Negara, yang turut dihadiri Ketua Polis Negeri Sembilan DCP Datuk Ruslan Khalid di sini hari ini.

Dalam pada itu Aidi berkata orang ramai dinasihatkan untuk tidak leka dan tetap mematuhi prosedur operasi standard (SOP) ditetapkan, meskipun terdapat beberapa kelonggaran berhubung langkah kawalan dan pencegahan COVID-19 berkuat kuasa pada 1 Mei lepas.


Pemilihan Raja-Raja Melayu sebagai Pengerusi MKI langkah tepat, elak Islam dipolitikkan

KUALA LUMPUR, 16 Mac – Langkah memilih Raja atau Sultan sebagai Pengerusi Majlis Kebangsaan Bagi Hal Ehwal Agama Islam (MKI) adalah tepat bagi mengelak agama Islam daripada terus dipolitikkan di negara ini.

Timbalan Pengerusi Jawatankuasa Tertinggi Majlis Raja-Raja Hal Ehwal Islam Datuk Dr Afifi al-Akiti berkata ini kerana agama Islam terletak di bawah bidang kuasa dan budi bicara Raja-Raja Pemerintah dan dilihat lebih bertepatan untuk MKI dipengerusikan oleh seorang Raja Pemerintah.

“Maksudnya di sini, kita tidak mahu agama Islam di ‘parti politikkan’ sebab tiap-tiap parti politik yang ada di Malaysia memang ada ijtihad atau ada pandangan mereka sendiri tentang apa polisi yang seharusnya dibuat.

“Jadi, di sinilah pentingnya Raja dalam memainkan peranannya agar unsur parti politik itu tidak masuk dalam bab-bab pengurusan agama Islam,” katanya ketika dihubungi Bernama hari ini.

Beliau juga memberi contoh mengenai kebanyakan negeri beraja seperti Johor, Perak dan Selangor yang tidak membenarkan ahli-ahli politik masuk ke masjid untuk berceramah selain tidak boleh menggunakan platform khutbah Jumaat atau mimbar masjid untuk mengeluarkan kenyataan tentang polisi atau siasah.

“Kita harus ingat agama Islam adalah agama untuk semua dan bukan hanya untuk golongan tertentu. Ini adalah antara saranan dan maqasid di sebalik kenapa ada pembaharuan yang terbaharu ini,” katanya.

Pada Mesyuarat Majlis Raja-Raja yang ke-258 baru-baru ini, Sultan Selangor Sultan Sharafuddin Idris Shah dipilih sebagai Pengerusi MKI untuk tempoh dua tahun.

Namun, Mesyuarat Majlis Raja-Raja ke-258 baru-baru ini, telah membuat ketetapan bahawa seorang daripada Raja Pemerintah wajar memenuhi peranan dan tanggungjawab Pengerusi MKI selama dua tahun.

Afifi yang juga Felo Pusat Pengajian Islam Universiti Oxford, United Kingdom berkata keputusan itu juga merupakan peluang untuk melakukan perubahan, penambahbaikan dan penstrukturan semula agama Islam di peringkat persekutuan.

Beliau berkata perakuan jawatankuasa itu telah dirunding oleh Duli-Duli Yang Maha Mulia Raja-Raja Melayu dengan Kerajaan Persekutuan dan telah mencapai persefahaman dan kata sepakat.

“Perakuan Jawatankuasa Tertinggi telah menyembahkan kepada Duli-Duli Tuanku tentang pentingnya untuk melakukan pembaharuan struktur institusi agama Islam di negara kita, seperti sudah sampai masanya untuk seorang Raja Pemerintah menerajui MKI ini,” katanya.- BERNAMA


PKPP dilanjutkan sehingga 31 Dis – Muhyiddin

KUALA LUMPUR, 28 Ogos – Perintah Kawalan Pergerakan Pemulihan (PKPP) yang dijadual berakhir Isnin ini dilanjutkan sehingga 31 Dis depan, kata Perdana Menteri Tan Sri Muhyiddin Yassin.

Menurutnya, dengan pelanjutan tempoh PKPP, tindakan penguatkuasaan di bawah Akta Pencegahan dan Pengawalan Penyakit Berjangkit 1988 atau Akta 342 masih boleh diambil.

“Ini adalah untuk memastikan semua pihak mematuhi prosedur operasi standard (SOP) dan protokol kesihatan yang ditetapkan,” katanya dalam perutusan khas mengenai perkembangan terkini PKPP yang disiarkan di televisyen tempatan.

Pada 7 Jun lepas, perdana menteri mengumumkan pelaksanaan PKPP sehingga 31 Ogos bagi menggantikan Perintah Kawalan Pergerakan Bersyarat (PKPB) selepas Malaysia berjaya mengekang penularan pandemik COVID-19 di negara ini.

Muhyiddin menekankan sekiranya berlaku peningkatan kes-kes jangkitan di lokaliti tertentu, kerajaan akan melaksanakan pendekatan secara bersasar seperti Perintah Kawalan Pergerakan Diperketatkan atau Perintah Kawalan Pergerakan Bersasar yang telah dilaksanakan di beberapa kawasan sebelum ini.

Menyedari bahawa rakyat Malaysia tidak boleh mengambil mudah risiko penularan virus ‘super spreader’ dalam negara, beliau berkata peraturan kuarantin yang ketat di tempat-tempat tertentu akan terus dikuatkuasakan.

“Negara kita masih berhadapan cabaran getir dalam menangani penularan wabak COVID-19, mengambil kira virus ini masih menular secara aktif di seluruh dunia. Melihat kepada kes-kes yang berlaku di luar negara, virus ini bukan sahaja masih aktif malah menular secara cepat pada skala yang besar.

“… sepertimana yang berlaku menerusi kluster Sivagangga, Tawar dan Sala di negeri Kedah, Sanglang di Perlis dan juga kluster di negeri Sarawak baru-baru ini. Risiko ini perlu ditangani segera dan dikawal dengan tindakan-tindakan yang tegas dan tangkas sebelum ia merebak dengan lebih meluas,” katanya.

Perdana Menteri berkata ia termasuk tindakan kerajaan untuk memperketat kawalan sempadan negara, selain mewajibkan rakyat yang pulang dari luar negara dan warga asing yang memasuki Malaysia menjalani perintah kuarantin selama 14 hari di stesen-stesen kuarantin yang ditetapkan.

Dalam pada itu, beliau menyokong cadangan Kementerian Kesihatan (KKM) untuk menaikkan kadar kompaun bagi kesalahan-kesalahan yang berkaitan sekurang-kurangnya dua atau tiga kali ganda dari kadar sekarang.

Sementara itu, Muhyiddin berkata penularan COVID-19 di peringkat global masih belum menunjukkan tanda-tanda ia akan berakhir dalam waktu yang terdekat memandangkan sehingga kini 22 juta kes positif dilaporkan dengan lebih 780,000 kematian.

“Bagi mengatasi krisis ini, pelbagai pihak sedang berusaha untuk menghasilkan vaksin COVID-19. Pertubuhan Kesihatan Sedunia menjangkakan penularan COVID19 akan berlanjutan untuk satu tempoh masa yang agak lebih lama.

“Justeru, adalah menjadi keutamaan kerajaan pada masa ini untuk mengenal pasti kluster-kluster yang mungkin wujud di negara kita dan mengambil tindakan segera untuk menghalang jangkitan dalam komuniti,” katanya. – BERNAMA


Polis Johor perkemas corak tugasan sempena pembukaan sempadan Malaysia-Singapura

JOHOR BAHRU, 25 Mac – Polis Johor akan mengubah dan memperkemas corak tugasan pegawai dan anggotanya bagi memastikan kelancaran pengoperasian susulan pembukaan semula sempadan negara khususnya melibatkan sempadan darat Malaysia dan Singapura bermula 1 April ini.

Ketua Polis Johor Datuk Kamarul Zaman Mamat berkata aspek yang akan diberi penekanan termasuk peningkatan jumlah kenderaan yang dijangka bertambah secara mendadak berbanding keadaan semasa.

“Jika sebelum ini fokus adalah kepada memastikan pematuhan terhadap prosedur operasi standard (SOP) COVID-19, namun bermula 1 April ini fokus kembali kepada memastikan keselamatan dan kesejahteraan penduduk Johor,” katanya pada sidang media selepas sambutan Peringatan Hari Polis ke-215 di Ibu Pejabat Polis Kontinjen (IPK) Johor di sini hari ini.

Beliau berkata operasi sekatan jalan raya di beberapa kawasan pengoperasian Operasi Benteng (Op Benteng) di negeri ini akan terus dikekalkan bagi menghalang kemasukan pendatang tanpa izin.

Semalam, Perdana Menteri Datuk Seri Ismail Sabri Yaakob dan Perdana Menteri Singapura Lee Hsien Loong menerusi kenyataan bersama yang dikeluarkan Pejabat Perdana Menteri Malaysia dan Pejabat Perdana Menteri Republik Singapura memaklumkan kedua-dua negara bersetuju untuk membuka sepenuhnya sempadan darat bagi pengembara yang telah lengkap vaksinasi mulai 1 April, selaras dengan fasa peralihan ke endemik.

Malaysia dan Singapura juga akan membenarkan pengembara yang telah lengkap vaksinasi untuk merentas sempadan darat tanpa perlu menjalani kuarantin atau melaksanakan ujian COVID-19 termasuk ujian prapelepasan dan semasa ketibaan.

Mengenai video tular insiden kumpulan konvoi kereta mewah yang menghalang laluan di Kilometer 34, Lebuhraya Utara-Selatan arah Selatan berhampiran susur keluar Sedenak dekat Kulai, 18 Mac lepas, Kamarul Zaman berkata polis telah mengambil keterangan 11 individu termasuk pemandu kereta pacuan empat roda Ford Ranger yang merupakan seorang ahli perniagaan wanita berusia 28 tahun.

“Buat masa ini siasatan dijalankan melibatkan tiga elemen iaitu kerana merusuh, menghalang lalu lintas dan pemandu pacuan empat roda berkenaan ada buat laporan polis mengatakan dia dipukul dan ditumbuk, itu pun kita siasat,” katanya.

Baru-baru ini, tular video berdurasi 45 saat menerusi media sosial menunjukkan kumpulan kereta mewah telah bertindak memberhentikan kenderaan mereka, dipercayai selepas berlaku pelanggaran di tengah-tengah lebuh raya berikutan rasa tidak berpuas hati dan menyebabkan berlaku perselisihan faham antara mereka di lokasi kejadian.


ILJTM catat kebolehpasaran sisawazah lebih 90 peratus sejak 2014

SHAH ALAM, 8 Jun – Siswazah Institusi Latihan Jabatan Tenaga Manusia (ILJTM) berjaya mencatatkan kebolehpasaran kerja melebihi 90 peratus setiap tahun sejak 2014 hingga 2020, menunjukkan keberkesanan pelaksanaan program Pendidikan dan Latihan Teknikal dan Vokasional (TVET) secara berstruktur oleh institusi itu.

Menteri Sumber Manusia Datuk Seri M.Saravanan berkata kadar tersebut bagaimanapun menurun sedikit kepada 85 peratus pada tahun lepas yang dilihat bersifat sementara disebabkan pandemik COVID-19.

ILJTM terdiri daripada Institut Latihan Perindustrian, Pusat Latihan Teknologi Tinggi (ADTEC) dan Institut Teknikal Jepun-Malaysia yang menawarkan program peringkat sijil hingga diploma lanjutan bagi melahirkan tenaga manusia yang optimum melalui program latihan kemahiran perindustrian.

Beliau berkata dengan pembukaan semula semua sektor ekonomi, pasaran pekerjaan dijangka kembali rancak dan seterusnya membuka ruang yang lebih luas kepada siswazah TVET untuk memasuki alam pekerjaan berbekalkan kemahiran yang telah diperoleh.

“Ini dibuktikan dengan pengeluaran statistik oleh Jabatan Perangkaan Malaysia yang menyatakan kadar pengangguran negara turun kepada 4.1 peratus pada suku pertama 2022 berbanding 4.3 peratus pada suku keempat 2021,” katanya dalam teks ucapan yang dibacakan Timbalannya Datuk Awang Hashim pada Majlis Konvokesyen ILJTM Ke-25 di ADTEC Shah Alam di sini hari ini.

Saravanan berkata menerusi Rancangan Malaysia Ke-12 (RMK-12), Jabatan Tenaga Manusia telah mendapat peruntukan pembangunan untuk melaksanakan kursus-kursus baharu dalam bidang keselamatan siber, telekomunikasi 5G dan teknologi dron di beberapa ILJTM terpilih.

“Saya berharap melalui pengenalan kursus-kursus baharu ini, ILJTM akan dapat melatih lebih ramai tenaga mahir yang diperlukan oleh industri dalam bidang-bidang tersebut serta menjadi sinergi dalam menarik minat lebih ramai golongan muda untuk menyertai program TVET di ILJTM,” katanya.

Menurutnya menerusi RMK-12 juga, satu daripada projek yang akan dilaksanakan kementeriannya adalah pembinaan makmal pembelajaran secara ‘immersive’ di ADTEC Shah Alam yang menyediakan kemudahan bagi pelaksanaan pengajaran dan pembelajaran menggunakan teknologi realiti maya (VR) dan augmented reality (AR).

“Makmal berteknologi tinggi ini menjadi platform pelaksanaan latihan tanpa perlu terdedah kepada risiko bahaya penggunaan mesin serta peralatan sebenar dan pendekatan latihan berteraskan teknologi digital ini diyakini mampu meningkatkan minat lebih ramai golongan muda untuk menceburi bidang TVET.

“Makmal ini juga bakal menyediakan bahan pembelajaran digital yang bukan sahaja akan digunakan di ILJTM, malah boleh dimanfaatkan oleh institusi TVET di seluruh negara,” katanya. – BERNAMA


Polis kesan lelaki gunting Jalur Gemilang di ibu kota

Ketua Polis Daerah Dang Wangi ACP Noor Dellhan Yahaya berkata bagaimanapun setakat ini, pihaknya belum menerima sebarang laporan mengenai kejadian itu.

“Polis tidak menerima sebarang laporan setakat ini. Tindakan mengesan individu yang melakukan perkara itu sedang dijalankan,” katanya kepada Bernama hari ini.

Terdahulu, tular satu video berdurasi 37 saat dalam aplikasi Tik Tok memaparkan seorang lelaki berbaju merah dan bertopi biru menggunting beberapa Jalur Gemilang yang dipasang di laluan pejalan kaki dipercayai di hadapan Pusat Pelancongan Malaysia (MATIC) di Jalan Ampang di sini.

Menurut pemilik akaun Tik Tok berkenaan, beliau telah menegur perbuatan lelaki itu tetapi tidak diendahkan selain khuatir akan keselamatan diri ekoran pelaku memegang gunting.


KKM perlu 12 juta picagari LDV bagi fasa pertama Program Imunisasi COVID-19 Kebangsaan

SERKAM 6 Feb. – Sebanyak 12 juta picagari jenis ‘low dead-volume’ (LVD) diperlukan Kementerian Kesihatan (KKM) bagi membuat suntikan terhadap 20 peratus atau enam juta penerima pada fasa pertama Program Imunisasi COVID-19 Kebangsaan bermula akhir bulan ini.

Menteri Kesihatan Datuk Seri Dr. Adham Baba berkata, picagari jenis itu amat diperlukan kerana vaksin perlu disuntik dalam dos tertentu kepada setiap individu bagi memastikan keberkesanannya.

Beliau berkata demikian kepada media selepas meninjau pelaksanaan penguatkuasaan prosedur operasi standard (SOP) pencegahan COVID-19 termasuk pematuhan Akta Standard Minimum Perumahan, Penginapan dan Kemudahan Pekerja 1990 (Akta 446) di sebuah kilang pemprosesan ayam di Serkam di sini.

Kerajaan juga sedang menyediakan lokasi penyimpanan vaksin dengan sempurna dengan memastikan kawasan berkenaan perlu dilengkapi dengan ruangan penyimpanan penyejuk beku suhu rendah (ULTF).

Kerajaan dengan kerjasama Tenaga Nasional Berhad (TNB) akan memastikan tiada gangguan bekalan elektrik berlaku kerana ia merencatkan kualiti vaksin yang perlu disimpan dalam keadaan suhu di bawah 70 darjah celsius.


Mohamad Affendi anak harapan, sedaya upaya balas jasa keluarga – Emak

ROMPIN 17 Nov – Allahyarham Kapten Mohamad Affendi Bustamy yang maut dalam nahas pesawat pejuang Hawk 108 di Pangkalan Udara Butterworth, Pulau Pinang malam tadi, merupakan anak yang baik dan banyak membantu menyara kehidupan kedua orang tuanya.

Ibunya Razilah Daud, 52, berkata pada 2017 Allahyarham membeli sebuah rumah di Taman Redan Perdana di Muadzam Shah di sini, disusuli dengan sebuah kereta pada tahun 2019 untuk kegunaan mereka sekeluarga.

Beliau berkata sebelum itu mereka sekeluarga menetap di Felda Keratong Lima di sini, dengan suaminya Bustamy Tuakal, 70, bekerja sebagai buruh mengambil upah membuat rumah sekitar tanah rancangan itu manakala Razilah tidak bekerja.

“Kami hanya menyewa di Felda Keratong. Lepas beli rumah dan kelengkapan di sini, dia minta kami duduk di sini… katanya anggap macam emak dan abah sudah pencen, selain arwah memberi duit belanja bulanan,” katanya kepada pemberita semasa ditemui di rumah keluarga Allahyarham di sini hari ini.

Razilah berkata pada pertemuan terakhir, Allahyarham memaklumkan bahawa dia akan menduduki peperiksaan paling susah sebelum tamat berkursus pada Isnin depan dan selepas itu menurutnya kehidupan mereka sekeluarga akan bertambah baik.

Mohamad Affendi, 31, meninggal dunia dalam kejadian pesawat pejuang Hawk 108 terhempas pada 10.07 malam Selasa, semasa sedang menjalani latihan penerbangan di kawasan landasan pangkalan udara itu.

Kejadian turut menyebabkan seorang lagi juruterbang Mejar Mohd Fareez Omar, 33, cedera, namun dilaporkan berada dalam keadaan stabil dan sedang menerima rawatan di Hospital Seberang Jaya, Pulau Pinang.

Sementara itu seorang lagi anggota keluarga Allahyarham yang hanya mahu dikenali sebagai Tam, 36, berkata beliau mengenali Mohamad Affendi semasa arwah berusia 18 tahun selepas berkahwin dengan sepupu arwah dan sejak itu beliau mengetahui minat mendalam arwah terhadap profesion tentera udara.

Menurutnya atas minat itu, Allahyarham belajar bersungguh-sungguh sehingga berjaya memasuki Maktab Tentera Diraja sebelum melanjutkan pelajaran ke Universiti Pertahanan Nasional Malaysia (UPNM).

“Arwah pendiam orangnya dan kali terakhir kami bertemu ialah pada hujung bulan lepas kerana arwah pulang melawat orang tuanya… semasa itu arwah sedang berkursus di Negeri Sembilan dan dia mengambil cuti sehari,” katanya.

Tam memberitahu jenazah Allahyarham akan disolatkan di Masjid Besar Muadzam Shah di sini sebelum dikebumikan di Tanah Perkuburan Islam Muadzam Shah.

Sementara itu di KOTA BHARU, Kelantan, jiran kepada keluarga mentua Affendi, Khadijah Awang, 55, berkata arwah berperwatakan sangat baik dan peramah, walaupun mengakui beliau kurang mengenali arwah dengan lebih dekat.

Katanya beliau masih mengingati keperibadian Allahyarham yang cukup mesra dengan masyarakat sekeliling kerana sempat bersua muka dan bertegur sapa sebelum berlakunya pandemik COVID-19 tahun lepas.

“Seingat saya sebelum COVID-19 tahun lepas, sempatlah juga berjumpa dengan arwah…ketika dia balik ke kampung isterinya, di sini. Memang arwah ini sangat peramah, sebab apabila saya ternampak arwah di rumah mentuanya dia mesti tegur, tanya kesihatan saya…sikapnya itu, kami jiran-jiran di sini tengok memang hormat pada orang tua,” katanya kepada Bernama ketika di temui di Kampung Baung, Pengkalan Chepa, di sini, hari ini.

Tambah Khadijah pihak TUDM telah membawa isteri Mohamad Affendi, Nurul Izzati Shari; ibu dan bapa mentua serta adik ipar mangsa ke Lapangan Terbang Sultan Ismail Petra, Pengkalan Chepa, di sini, kira-kira pukul 8.30 pagi tadi sebelum berlepas ke rumah keluarga Allahyarham di Muadzam Shah, Kuantan, Pahang.- BERNAMA


Pos Malaysia sedia alternatif susulan penggantungan sementara perkhidmatan antarabangsa

KUALA LUMPUR, 5 Ogos – Pelanggan Pos Malaysia boleh memilih untuk menggunakan perkhidmatan kurier antarabangsa AsiaXpress bermula hari ini berikutan penggantungan sementara perkhidmatan Mel Antarabangsa, Bungkusan Antarabangsa dan Express Mail Service (EMS) kendaliannya mulai 3 Ogos sehingga diberitahu kelak.

Menurut jurucakap Pos Malaysia, perkhidmatan itu ditawarkan pada harga premium yang boleh didapati di pejabat pos, pusat Pos Laju terpilih bagi penghantaran mel dan bungkusan antarabangsa ke lebih 220 buah negara.

“Pada waktu yang mencabar ini, Pos Malaysia sentiasa bersedia untuk memberi bantuan kepada para pelanggan termasuk menyediakan alternatif terbaik bagi penghantaran antarabangsa terutamanya sepanjang penggantungan sementara perkhidmatan antarabangsa. Ini termasuk mengesyorkan AsiaXpress kerana seperti Pos Malaysia, ia memberikan komitmen yang tinggi terhadap kualiti,” kata jurucakap itu ketika dihubungi Bernama.

AsiaXpress adalah syarikat yang dimiliki sepenuhnya oleh Pos Malaysia dan kekal menyediakan perkhidmatan antarabangsa melalui penggunaan perkhidmatan kurier komersial utama yang mengendalikan sendiri pesawat atau kapal bagi penghantaran ke destinasi antarabangsa.

Pos Malaysia hanya menggunakan aset logistik udara dan lautnya untuk kegunaan domestik dan bergantung kepada penerbangan komersial untuk penghantaran mel dan bungkusan antarabangsa serta EMS.

Pos Malaysia adalah pengendali perkhidmatan pos di Malaysia yang dilantik bagi melaksanakan tanggungjawab di bawah Obligasi Perkhidmatan Sejagat atau Universal Service Obligation (USO) merangkumi penyediaan perkhidmatan pos yang asas, mudah diakses dengan harga yang berpatutan kepada semua di negara ini tidak kira lokasi, tidak seperti penyedia perkhidmatan kurier komersial yang tidak diwajibkan untuk melaksanakan USO.

Pos Malaysia juga bekerjasama rapat dengan pengendali pos di seluruh dunia dalam memastikan kelancaran rangkaian pos antarabangsa dan perjalanan keluar dan masuk mel, bungkusan dan Express Mail Service (EMS), dikenali oleh penggiat industri sebagai perkhidmatan jalur pos atau postal lane services.

Bagaimanapun, keadaan luar dijangka seperti penutupan sempadan, penangguhan perkhidmatan penerbangan dan penutupan lapangan terbang atau pelabuhan boleh menyebabkan gangguan pada perkhidmatan jalur pos dan boleh mengakibatkan pengendali perkhidmatan pos menghentikan sementara perkhidmatan antarabangsa sehingga keadaan bertambah baik.

Pos Malaysia juga menyatakan bahawa syarikat perkhidmatan kurier komersial bukan pengendali perkhidmatan pos yang dilantik dan tidak diwajibkan menjalankan USO, serta memiliki fleksibiliti untuk mengubah laluan penghantaran dan kadar harga sekiranya berlaku masalah global seperti pandemik COVID-19, kerana syarikat kurier komersial berada di luar rangkaian pos yang digunakan pengendali perkhidmatan pos.

Rancangan mitigasi jangka panjang Pos Malaysia termasuk mencari penyelesaian logistik seperti perkhidmatan kereta api untuk mengangkut barangan ke Eropah melalui China dan menjalin kerjasama dengan organisasi-organisasi pos untuk mendapatkan penyelesaian alternatif seperti perkhidmatan transit bagi barangan pos ke negara yang tiada sambungan udara atau hanya mempunyai penerbangan yang terhad.

Minggu lalu, Pos Malaysia telah mengumumkan penggantungan sementara semua perkhidmatan mel antarabangsa, bungkusan antarabangsa dan EMS, kecuali ke Singapura, disebabkan impak perkhidmatan berkaitan COVID-19 yang merangkumi perbezaan tahap sekatan di negara destinasi ke atas penerbangan, penutupan lapangan terbang dan perkhidmatan rentas sempadan.

Penggantungan itu dijangka berakhir sebaik sahaja sektor penerbangan komersial mula pulih dan apabila Pos Malaysia memperoleh rangkaian antarabangsa alternatif dengan rakan pos dan penyedia perkhidmatan logistik.- BERNAMA


Pantau buaya ‘viral’ berterusan selama dua bulan

TANJUNG BIDARA 20 Februari – Operasi Mencegah, Menangkap dan Pemindahan Buaya di jalankan sepanjang pesisir Muara Sungai Linggi sehingga ke Tanjung Bidara akan berterusan bagi tempoh dua bulan.

Ahli Dewan Undangan Negeri (Adun) Tanjung Bidara, Datuk Seri Ab Rauf Yusoh berkata, rondaan berkala akan diteruskan agensi terbabit untuk menjejak buaya tembaga berkenaan atau nama saintifiknya ‘Crocodylus porosus’ yang menimbulkan keresahan dalam kalangan penduduk serta pengunjung pantau peranginan berhampiran.

Ab Rauf berkata, Jabatan Perlindungan Hidupan Liar dan Taman Negara (Perhilitan) juga sudah memasang dua perangkap dalam usaha menangkap reptilia berkenaan untuk dipindahkan ke lokasi lain.

“Usaha ini adalah langkah awal diambil Kerajaan Negeri untuk menjamin keselamatan orang awam, khusus mereka berkunjung ke pantai peranginan di Dewan Undangan Negeri (DUN) ini.

“Akibat video yang tular di media sosial, tempahan chalet sekitar kawasan ini terjejas. Usaha ini adalah untuk memberi kelegaan kepada semua pihak iaitu pengunjung pantai peranginan, pengusaha chalet dan nelayan,” katanya ketika ditemui selepas melancarkan operasi itu, di Kompleks Perahu Layar, Pengkalan Balak, di sini, hari ini.


Lahirkan graduan isi profesion pertahanan, keselamatan perlu diteruskan – Agong

KUALA LUMPUR, 18 Jun – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah, negara perlu terus berusaha melahirkan graduan anak tempatan untuk mengisi profesion bernilai tinggi dalam bidang strategi pertahanan dan keselamatan yang semakin dinamik.

Justeru titah baginda pihak berkenaan, seperti Universiti Pertahanan Nasional Malaysia (UPNM) perlu terus meneroka bidang ilmu terbaharu, bagi menentukan negara sentiasa mempunyai barisan pemikir dan sarjana, yang berupaya merangka pelan jangka panjang bagi melindungi kepentingan strategik negara.

“Semua rakan strategik UPNM, khususnya Kementerian Pertahanan, Angkatan Tentera Malaysia dan industri pertahanan, untuk terus mengukuhkan sinergi yang telah terbentuk erat demi menjulang UPNM ke tahap yang tinggi,” titah Seri Paduka sempena Istiadat Konvokesyen ke-11, sidang pertama, UPNM di Pusat Dagangan Dunia di sini, hari ini.

Dalam pada itu, Seri Paduka turut bertitah mahasiswa di semua institusi pengajian tinggi awam dan swasta, hendaklah diterapkan dengan semangat bantu membantu dan saling sayang menyayangi merentasi batas kaum dan agama.

“Semangat seperti ini wajar disuburkan dalam usaha membentuk sebuah masyarakat penyayang dan bersatu-padu, bagi mewujudkan sebuah bangsa yang cemerlang,” titah Al-Sultan Abdullah.

Mereka ialah Pro-Canselor UPNM yang juga Panglima Angkatan Tentera (PAT) ke-13 Laksamana (Bersara) Tan Sri Mohd Anwar Mohd Nor, dalam bidang Teknologi Maritim.

Pengerusi Lembaga Pengarah UPNM yang juga Pengarah Urusan Kumpulan Weststar Tan Sri Syed Azman Syed Ibrahim pula menerima anugerah tersebut dalam bidang Kejuruteraan Aeronautik.


‘Mengopi’ disebalik tirai besi, ada berani?

BANDA HILIR 16 Mac – Berada disebalik tirai besi adalah satu pengalaman yang menggerunkan berikutan suasana penjara yang suram semestinya menyimpan pelbagai kisah tersendiri.

Meskipun banyak cerita negatif mengenai penghuni penjara, pemilik bersama sebuah di sini, menggunakan konsep disebalik tirai besi, sekali gus menawarkan pengalaman berbeza kepada pengunjung khusus buat pencinta kopi di negeri ini.

Dua anak muda bersahabat sejak dari kecil ini menceburkan diri dalam dunia perniagaan dengan membuka sebuah kafe yang dinamakan Kopi Jail sejak 1 Feb lalu dan semakin menjadi sebutan dalam kalangan orang ramai.

Pengurusnya, Anas Al-Afiq Azhar, 24, berkata, konsep yang diketengahkan pada kafe terletak di Muzium Penjara Melaka itu akan memberi pengalaman kepada pelanggannya bagi menikmati secawan kopi dalam suasana sel tahanan penjara.

Dia yang berasal dari Jitra, Kedah, berkata perniagaan yang dijalankan bersama sepupunya, Nur Aimi Irfan Nor Azian, 21, memperkenalkan enam jenis minuman kopi dan apa yang unik setiap minuman itu dinamakan mengikut jenis-jenis hukuman penjara bertujuan untuk menarik pelanggan.

Menurutnya kafe Kopi Jail menawarkan enam jenis kopi antaranya Kopi Sebatan, Kopi Sepanjang Hayat, Kopi Reman, Kopi Seumur Hidup, Kopi Gantung dan Kopi Jail beroperasi setiap hari kecuali Isnin dari 9 pagi hingga 7 malam dan disambung sehingga 9 malam pada Jumaat hingga Ahad.

Manakala pengunjung yang datang juga turut diberikan peluang untuk mencoret contengan dinding di ‘bilik menunggu’ yang merupakan sebagai ruangan terakhir banduan sebelum ke tali gantung.

“Kafe yang beroperasi sejak Feb lalu dibangunkan dengan kerjasama Jabatan Penjara Malaysia dan ia telah dibina dan diubah suai menggunakan tenaga daripada penghuni Sekolah Henry Gurney (SHG).

“Kami mahu membangunkan perniagaan seperti ini sebagai medan untuk mempromosikan produk-produk yang dihasilkan banduan penjara dan penghuni SHG untuk dikomersialkan secara terus kepada orang ramai.

“Malah, beberapa makanan seperti pastri dan makanan lain adalah produk keluaran penghuni wanita SHG dan beberapa peniaga kecil di sekitar. Jualan di kafe ini membantu mereka menambah pendapatan,” katanya kepada Melaka Hari Ini.

Anas yang juga alumni Politeknik Sultan Abdul Halim Mu’Adzam Shah (POLIMAS) dalam jurusan perancangan bandar tidak kekok biarpun beralih bidang berikutan telah didedahkan dengan ilmu perniagaan sebagai penjual air balang di bazar Ramadan sewaktu zaman persekolahan bersama sepupunya itu.

Sementara itu, bagi Aimi Irfan usaha menjalankan perniagaan adalah jalan terbaik bagi mereka yang mengakui terdapat kekangan dan kurangnya permintaan dalam kebolehpasaran graduan mendapat pekerjaan kebelakangan ini.

Malah jelasnya, dia yang mempunyai sijil dalam bidang makanan dan minuman dari Akademi Pelancongan Langkawi (LTA) kehilangan pekerjaan selepas ditamatkan kontraknya dari sebuah hotel terkemuka berikutan terkesan akibat pandemik COVID-19.

Ujarnnya, bermula daripada saat itu dia bersama Anas merancang untuk membuka perniagaan menggunakan modal yang dikumpul hasil gaji bekerja sebelum ini.

“Alhamdulillah segalanya dipermudahkan sehingga mampu membuka kedai sendiri dengan kelainan di dalam suasana penjara yang satu-satunya terdapat di negeri ini sekali gus mampu mempromosi Muzium Penjara Melaka.

“Kami bersyukur kerana sejak dibuka kawasan muzium kini dipenuhi pengunjung dan merancang akan membuka beberapa cawangan lain sekali gus menjadi platfrom mengetengahkan produk kraftangan dihasilkan banduan penjara.

“Malah, kami akan memperkembangkan lagi beberapa produk penjara yang lain sehinggalah ke makanan sejuk beku biarpun setakat ini hanya menjual barangan kraftangan dihasilkan lebih 10 penjara seluruh Malaysia,” katanya.


Malaysia tidak iktiraf sekatan unilateral, tidak menyelebahi mana-mana pihak – Saifuddin

PUTRAJAYA, 8 Mei – Malaysia tidak mengiktiraf sebarang sekatan unilateral terhadap mana-mana negara, melainkan ia diterima pakai oleh Perhimpunan Agung Pertubuhan Bangsa-Bangsa Bersatu (UNGA), kata Menteri Luar Datuk Seri Saifuddin Abdullah.

“Ini sentiasa menjadi prinsip Malaysia. Jika ada sekatan ia perlu melalui Pertubuhan Bangsa-bangsa Bersatu (PBB), dan jika resolusi itu diluluskan, maka sebagai anggota PBB kita perlu menghormati dan mematuhinya,” katanya kepada media dalam temu bual khas di pejabatnya di sini pada Sabtu.

Menteri itu mengulas mengenai sekatan antarabangsa yang dikenakan oleh Barat dan sekutunya ke atas Rusia berikutan operasi ketenteraannya ke atas Ukraine.

Mengenai konflik Rusia-Ukraine, Saifuddin berkata Malaysia mengekalkan pendirian tidak berpihak tetapi pada masa sama tidak pernah bersetuju dengan sebarang pencerobohan oleh mana-mana negara yang mengancam kedaulatan negara lain.

“Kami terus menggalakkan kedua-dua pihak bertelagah untuk menamatkan konflik ini. Kami tahu terdapat individu yang berusaha menjalin kerjasama dengan kedua-dua pihak untuk menamatkan konflik ini. Kami tidak terlibat setakat itu, tetapi kami berhubung dengan pihak yang mengusahakannya,” katanya.

Mengulas lanjut mengenai kesan sekatan ekonomi terhadap rakyat Malaysia khasnya pelajar yang mengikuti pengajian di Rusia, Saifuddin berkata buat masa ini, kebajikan dan keselamatan mereka terjaga.

Tambahnya Kementerian Luar memantau rapi situasi ini dan ia sentiasa mendapat maklum balas mengenai perkembangan terkini kesan terhadap konflik Rusia-Ukraine daripada pihak Kementerian Perdagangan Antarabangsa dan Industri.

Menurut anggaran PBB, sekurang-kurangnya 3,309 orang awam telah terbunuh manakala hampir 3,500 lagi cedera sejak Rusia memulakan operasi ketenteraan terhadap Ukraine pada 24 Feb.


PRN Johor: BN secara tidak rasmi memperoleh majoriti dua pertiga

JOHOR BAHARU, 12 Mac – Barisan Nasional secara tidak rasmi menang 38 daripada 56 kerusi Dewan Undangan Negeri (DUN) pada Pilihan Raya Negeri (PRN) Johor setakat jam 10.46 malam tadi.

Kemenangan itu diumumkan Setiausaha Agung UMNO Datuk Seri Ahmad Maslan di Barisan Nasional Command Center, Jalan Yahya Awal, di sini, malam ini.


Laporan penuh isu Ziyad siap minggu depan

KUALA LUMPUR 14 Okt. – Siasatan dalaman berhubung pembatalan penyertaan dan kemenangan jaguh lontar peluru F20 (kecacatan intelektual) kebangsaan, Muhammad Ziyad Zolkefli pada Sukan Paralimpik Tokyo baru-baru ini, selesai dua hari lepas (Selasa).

Pengerusi jawatankuasa siasatan itu, Tan Sri Borhan Dolah memaklumkan pihaknya kini akan menumpukan untuk menyiapkan laporan penuh siasatan yang dijangka dapat dilengkapkan pada minggu hadapan.

“Alhamdulillah apa yang saya boleh rumuskan adalah siasatan pada Isnin dan Selasa lalu berjalan lancar. Kesemua 10 individu dipanggil memberi kerjasama yang amat baik dalam membantu siasatan kami.

“Pihak kami berpuas hati dengan bukti dikemukakan mereka dan tiada lagi individu tambahan akan dipanggil lagi selepas ini. Kesemua maklumat diperoleh sudah cukup bagi kami untuk menyiapkan laporan yang dijangka siap minggu depan,” katanya ketika dihubungi Bernama hari ini.

Antara individu dipanggil membantu siasatan jawatankuasa berkenaan adalah Muhammad Ziyad, jurulatihnya Mohd Faizol Harun dan Presiden Majlis Paralimpik Malaysia (MPM) Datuk Seri Megat D Shahriman Zaharudin.

Borhan yang juga bekas Ketua Pengarah Perkhidmatan Awam menjangkakan kesemua hasil kerja mereka termasuk penyerahan laporan kepada Kementerian Belia dan Sukan (KBS) akan dapat dilaksanakan sebelum hujung bulan ini.

Selepas laporan diserahkan, beliau berkata pihaknya akan berjumpa dengan Menteri Belia dan Sukan Datuk Seri Ahmad Faizal Azumu pada satu tarikh sesuai bagi menerangkan dengan lebih lanjut siasatan termasuk syor dikemukakan untuk tindakan lanjut boleh diambil dan menjelaskan sebarang keraguan kepada KBS.

Sekiranya KBS tidak berpuas hati dengan siasatan dijalankan, Borhan memberi jaminan pihaknya sememangnya bersedia untuk melakukan siasatan tambahan bagi memuaskan hati kementerian mengenai isu menyelubungi pemenang emas Rio 2016 itu.

Muhammad Ziyad dinafikan sebagai pemenang pingat emas acara lontar peluru lelaki F20 dengan catatan lontaran sejauh 17.94 meter (m) yang juga rekod baharu dunia pada temasya sukan berprestij di Jepun itu.

Atlet berusia 31 tahun itu diklasifikasikan sebagai ‘Did Not Start’ (DNS) atau tidak memulakan saingan susulan protes dilakukan terhadapnya oleh pasukan Ukraine yang mendakwa Muhammad Ziyad lewat melapor diri di bilik menunggu sebelum pertandingan berlangsung.

Kontroversi melanda hari ketujuh temasya berprestij itu menyaksikan atlet Ukraine Maksym Koval diumum sebagai pemenang emas dengan lontaran 17.34m sekali gus memecahkan rekod dunia milik Muhammad Ziyad iaitu 17.29m yang dilakukan pada Kejohanan Olahraga Para Dunia 2017 di London.


Peguam negara diminta gubal RUU Anti Lompat Parti

KUALA LUMPUR 23 Sept – Peguam Negara telah diminta untuk menggubal Rang Undang-Undang Anti Lompat Parti, Dewan Rakyat dimaklumkan hari ini.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar bagaimanapun berkata, ia memerlukan kajian mendalam kerana soal itu amat rumit.

“Kerajaan pun baru bermula, proses undang-undang ini bukan (mengambil masa) tiga hari bukan tiga minggu, ambil masa,” katanya ketika menggulung Usul Menjunjung Kasih Titah Diraja pada persidangan Dewan Rakyat di sini.

Beliau menjawab celahan Gobind Singh Deo (PH-Puchong) mengenai komitmen kerajaan untuk melaksanakan rang undang-undang itu serta sama ada tindakan lompat parti akan dijadikan kesalahan jenayah atau tidak.

Wan Junaidi berkata, apabila draf rang undang-undang itu siap, ia akan dibawa untuk dibincangkan dengan setiap Ahli Parlimen terlebih dahulu sebelum dibentang di Parlimen.

Dalam pada itu, beliau berkata Ahli Parlimen Pengerang Datuk Seri Azalina Othman Said juga telah mengusulkan mengenai pindaan Perlembagaan Persekutuan dan Rang Undang-Undang Pemecatan Ahli-Ahli Parlimen 2021 yang tersenarai dalam Aturan Urusan Mesyuarat kali ini.

Sementara itu, berhubung siasatan kes tiga pegawai kanan Suruhanjaya Pencegahan Rasuah Malaysia (SPRM) yang didakwa salah guna kuasa dalam penyelewengan berkaitan urusan kes seorang bekas ketua jabatan, Wan Junaidi berkata bukan menjadi perkara luar biasa bagi sesuatu agensi penguatkuasaan menjalankan penyiasatan terhadap pegawainya sendiri asalkan ia termaktub di bawah bidang kuasa agensi masing-masing.

Beliau berkata dalam hal itu, apabila first information report (FIR) diterima oleh SPRM, adalah menjadi kewajipan kepada suruhanjaya itu untuk menjalankan siasatan tanpa kelengahan.

“Siasatan kes ini masih berjalan dan SPRM akan memastikan siasatan dijalankan secara telus dan profesional serta tiada kompromi untuk melindungi mana-mana pegawai yang terlibat dalam sebarang perbuatan jenayah,” katanya.


Tidak sempat mencuri, lelaki tertidur akibat mabuk

SEREMBAN, 24 Januari – Seorang penjenayah terlena di rumah yang dicerobohi dipercayai gara-gara mabuk selepas minum minuman keras milik penghuni rumah berkenaan dalam satu kejadian di Taman Tanjung, Bahau, Jempol, semalam.

Ketua Polis Daerah Jempol Supt Hoo Chang Hook berkata kehadiran lelaki berusia 41 tahun itu disedari penghuni rumah berusia 65 tahun pada 6.30 pagi yang kemudian membuat laporan polis.

“Ketika kejadian pengadu tinggal bersama isteri dan empat anak mereka di rumah teres satu tingkat. Semasa masuk ke dalam rumah, suspek dipercayai minum minuman keras milik pengadu sehingga mabuk dan tertidur.

“Sebaik sahaja pengadu bangun tidur awal pagi, dia menemukan suspek terbaring di dalam rumah tidak sedarkan diri. Pengadu lihat terdapat beg kertas mengandungi dua pisau, pemutar skru, dua botol minuman keras dan sebuah tablet berada bersebelahan suspek,” katanya dalam satu kenyataan di sini hari ini.

Beliau berkata tiada rakaman kamera litar tertutup di tempat kejadian dan hasil pemeriksaan mendapati lelaki itu mempunyai 15 rekod dadah, enam rekod jenayah dan berstatus orang yang dikehendaki polis.

“Suspek direman empat hari dan kes disiasat di bawah Seksyen 457 Kanun Keseksaan,” katanya yang turut menasihatkan penduduk setempat agar lebih berhati-hati dengan sentiasa mengunci rumah bagi keselamatan keluarga.


Imigresen kutip RM3.5 bilion setakat 30 Ogos

Bercakap pada sidang media selepas menyertai Immigration Run 2022 di sini hari ini, beliau berkata hasil tersebut berjaya dicapai sebelum hujung tahun ini susulan pembukaan semula sempadan negara pada 1 April lepas.

Katanya levi pekerja asing menyumbang kutipan terbesar kepada jabatan itu dengan kemasukan 1.35 juta pekerja asing ke negara ini, diikuti pengeluaran serta pembaharuan Pasport Malaysia Antarabangsa dan kompaun yang dikenakan kepada individu yang melanggar undang-undang ditetapkan JIM.

“Pembukaan semula sempadan negara telah percepatkan JIM capai sasaran kutipan daripada jangkaan asal bagi sepanjang 2022. Ini kutipan hingga Ogos lepas, jadi (kutipan) untuk bulan akan datang (September hingga Disember) akan menjadi bonus.

Susulan prestasi kutipan itu, beliau tidak menolak kemungkinan JIM mampu mencapai kutipan RM4 bilion menjelang hujung tahun ini dengan pengenalan Program Visa Premium (PVIP) Malaysia.

PVIP dilancarkan Menteri Dalam Negeri Datuk Seri Hamzah Zainudin pada Khamis lepas yang bertujuan menarik minat hartawan global melabur serta menetap di negara ini bagi tempoh 20 tahun, dan akan dibuka untuk permohonan mulai 1 Okt ini.

Dalam perkembangan lain, Khairul Dzaimee berkata pihaknya memberikan kerjasama penuh kepada Jawatankuasa Siasatan yang ditubuhkan pada 7 Ogos lepas bagi menyiasat dakwaan insiden melibatkan seorang pegawai tinggi kerajaan dan pegawai Imigresen di Lapangan Terbang Antarabangsa Kuala Lumpur (KLIA).

Sehingga kini, katanya pegawai Imigresen KLIA telah memberikan kenyataan dan maklumat tambahan kepada jawatankuasa terbabit yang dipengerusikan Peguam Negara Tan Sri Idrus Harun bagi menyiasat insiden yang dilaporkan berlaku pada 3 Ogos lepas.

“Tidak banyak maklumat yang boleh saya berikan cuma apa yang saya boleh maklumkan adalah pegawai saya telah selesai memberikan keterangan dan bekalkan maklumat berkaitan kepada jawatankuasa berkenaan,” katanya.

Pada 3 Ogos lepas, seorang pegawai yang bertugas sebagai Ketua Operasi Imigresen di KLIA didakwa dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.

Susulan dakwaan itu, Kabinet mengarahkan Ketua Setiausaha Negara Tan Sri Mohd Zuki Ali untuk menubuhkan jawatankuasa di peringkat dalaman bagi menyiasat insiden terbabit yang melibatkan Ketua Pengarah Perkhidmatan Awam Datuk Seri Mohd Shafiq Abdullah.


Empat kanak-kanak maut dalam kebakaran rumah di Muar

Ketua Balai Bomba dan Penyelamat (BBP) Muar, Timbalan Penguasa Bomba II Shahrizal Mokhtar berkata dua kanak-kanak perempuan masing-masing berumur empat dan enam tahun, serta dua kanak-kanak lelaki berumur tiga dan lapan tahun itu disahkan meninggal dunia oleh pihak Kementerian Kesihatan di lokasi kejadian.

Beliau berkata sebaik tiba di tempat kejadian selepas menerima panggilan kecemasan pada pukul 7.49 malam, Pasukan Keluaran Operasi (PKO) mendapati 80 peratus daripada bangunan rumah jenis separuh kekal itu telahpun musnah dijilat api.

“Setelah api padam sepenuhnya PKO bertindak membuat pencarian mangsa dan semua kanak-kanak itu dijumpai di dalam bilik air rumah berkenaan dalam keadaan tidak sedarkan diri sebelum disahkan meninggal dunia,” katanya dalam kenyataan malam ini.


TH kaji keperluan bayaran haji bersasar, bantu golongan B40

KUALA LUMPUR, 13 April – Lembaga Tabung Haji (TH) sedang mengkaji keperluan untuk membuat penstrukturan bayaran haji secara bersasar mengikut tahap kemampuan dan pendapatan jemaah bagi membantu mereka yang berhasrat mengerjakan ibadah itu.

Pengarah Eksekutif Haji TH Datuk Seri Syed Saleh Syed Abdul Rahman berkata penstrukturan bayaran haji tersebut boleh membantu bakal jemaah haji, terutama golongan B40 untuk menunaikan Rukun Islam kelima itu walaupun kurang berkemampuan.

Beliau berkata setakat ini belum ada sebarang keputusan dibuat mengenai perkara itu memandangkan ia perlu mengambil kira maklum balas daripada pelbagai pihak.

“Secara kasarnya ada jemaah haji muassasah, ada jemaah haji pakej swasta. Jemaah haji pakej swasta ini adalah mereka yang berkemampuan yang tidak perlu bantuan kewangan manakala golongan jemaah haji muassasah ada pelbagai kategori termasuk golongan berpendapatan rendah.

“Memang kami mengambil kira perkara ini dan kami mendapat maklum balas daripada pelbagai pihak termasuk ahli ekonomi, akademik, ejen pelancongan dan juga kerajaan sama ada perlu membuat satu lagi struktur bayaran haji yang berbentuk bersasar untuk melihat dari segi kemampuan masing-masing,” katanya.

Beliau berkata demikian dalam program Ruang Bicara terbitan Bernama TV dengan tajuk ‘Memahami Isu Kos, Bantuan dan Bayaran Haji’ di sini.

Dalam program itu, Syed Saleh turut menafikan peningkatan kos menunaikan haji bagi jemaah muassasah pada tahun ini disebabkan masalah kewangan dihadapi TH memandangkan pihaknya telah mengumumkan agihan keuntungan kepada pendeposit sekali gus menunjukkan kedudukan kewangannya berada dalam keadaan baik.

Beliau berkata peningkatan kos menunaikan haji tidak berkait dengan kedudukan kewangan TH, sebaliknya ia lebih kepada faktor inflasi, percukaian dan perkhidmatan lain di Arab Saudi.

Mengulas lanjut, Syed Saleh berkata kos haji adalah adalah kos keseluruhan untuk jemaah mengerjakan ibadah itu merangkumi bayaran haji dan bantuan kewangan haji, dan ia dipecahkan kepada kos langsung dan tidak langsung.

“Kos langsung adalah kos perlu dibayar bagi mengerjakan haji seperti penerbangan, penginapan, makanan, pengangkutan bas serta perkhidmatan disediakan Arab Saudi manakala kos tidak langsung adalah perkhidmatan dan kemudahan disediakan TH secara percuma kepada jemaah seperti penerbitan buku, kursus haji, bayaran petugas serta perkhidmatan kesihatan dan lain-lain.

“Bantuan kewangan haji adalah bayaran ditanggung oleh TH untuk seorang jemaah manakala bagi bayaran haji pula adalah bayaran perlu ditanggung jemaah untuk menunaikan ibadah itu,” katanya.

Ditanya mengenai jangkaan jumlah kos dan bayaran haji untuk tahun ini, Syed Saleh berkata perkara itu akan diumumkan dalam masa terdekat.

Menurutnya, ketika ini TH sedang menunggu kerajaan Arab Saudi untuk mengumumkan jumlah kuota bilangan jemaah Malaysia yang dibenarkan untuk menunaikan ibadah itu pada musim ini.

Pada 9 April lepas, Kementerian Haji dan Umrah Arab Saudi mengumumkan jumlah jemaah haji yang dibenarkan bagi musim haji 1443Hijrah/2022 Masihi terhad kepada sejuta jemaah tempatan dan antarabangsa.

Kementerian itu menyatakan jumlah jemaah antarabangsa untuk tahun ini akan mengikut kuota yang diperuntukkan kepada setiap negara berkenaan dengan mengambil kira pematuhan semua kriteria penjagaan kesihatan.

Antara kriteria ditetapkan adalah jemaah perlu berumur di bawah 65 tahun dan telah melengkapkan vaksin COVID-19 asas yang diluluskan Kementerian Kesihatan Arab Saudi selain wajib menyerahkan keputusan negatif ujian PCR COVID-19 dalam tempoh 72 jam sebelum berlepas.

Untuk rekod, tahun lepas Arab Saudi membenarkan hanya 60,000 jemaah domestik meliputi warganegaranya dan warga asing yang berada di negara itu untuk menunaikan haji.


Perbelanjaan awam bagi rawatan penyakit buah pinggang makin meningkat

Kajian terbaharu yang dijalankan oleh para pakar kesihatan tempatan menunjukkan bahawa penyakit buah pinggang kronik (CKD) menjadi satu daripada masalah kesihatan awam utama di Malaysia dengan peningkatannya tersebar luas manakala kesedaran mengenainya rendah.

Kajian itu juga memaparkan, dalam masa kurang dari satu dekad, kelaziman CKD meningkat dari 9.1 peratus pada tahun 2011 kepada 15.5 peratus pada tahun 2018. Yang membimbangkan adalah hanya lima peratus orang dengan CKD yang menyedari bahawa mereka menghidap penyakit ini.

Peningkatan jumlah CKD didorong oleh peningkatan NCD terutama diabetes Jenis 2 dengan hampir satu daripada lima orang dewasa Malaysia menghidap diabetes. Tekanan darah tinggi, obesiti dan penyakit kardiovaskular juga adalah faktor risiko yang boleh menyebabkan CKD.

Malaysia juga mencatatkan antara nisbah tertinggi di dunia pesakit dengan penyakit ginjal peringkat akhir (ESRD) akibat diabetes. Adalah dilaporkan hampir 69 peratus kes ESRD baharu yang direkodkan dalam Malaysian Dialysis and Transplant Registry 2018 disebabkan oleh diabetes.

(ESRD berlaku apabila CKD – kehilangan fungsi buah pinggang secara beransur-ansur – mencapai keadaan maju dan buah pinggang berhenti berfungsi secara tetap yang menyebabkan perlunya dialisis atau pemindahan buah pinggang untuk mengekalkan kehidupan).

Presiden Persatuan Nefrologi Malaysia (MSN), yang juga ahli nefrologi perunding kanan di Hospital Canselor Tuanku Muhriz Universiti Kebangsaan Malaysia, Prof Dr Abdul Halim Gafor berkata, pakar kesihatan telah melakukan beberapa kajian dari perspektif ekonomi untuk menilai kos dan kelestarian jangka panjang perawatan ESRD termasuk rawatan dialisis di negara ini.

Pada 2010, jumlah perbelanjaan ESRD di Malaysia ialah 2.95 peratus daripada jumlah perbelanjaan sektor kesihatan awam tetapi ia meningkat kepada 4.2 peratus pada 2016.

Menurut Dr Abdul Halim, jumlah perbelanjaan kesihatan bagi sektor awam untuk penjagaan ESRD dianggap besar dan tidak seimbang berbanding dengan jumlah pesakit ESRD yang dilaporkan dalam Malaysia Dialysis and Transplant Registry Malaysia yang berjumlah kira-kira 44,000 pesakit pada tahun 2018.

Beliau memberitahu Bernama bahawa kajian mereka mengunjurkan bahawa – berdasarkan arah aliran semasa dan jika keadaan tidak dapat dikendalikan – jumlah pesakit ESRD akan mencapai hampir 51,000 pada tahun 2020 dan 106,000 pada tahun 2040 yang akan menelan belanja sistem penjagaan kesihatan  yang dianggarkan masing-masing bernilai RM1.5 bilion dan RM3.2 bilion.

Pada masa kini, Kementerian Kesihatan memberi tumpuan bagi menangani beban kesihatan ini dengan menggunakan pendekatan multi-agensi untuk mengurangkan NCD termasuk menganjurkan pencegahan dan rawatan awal CKD dengan melakukan pemeriksaan penyakit buah pinggang.

Dr Abdul Halim berkata, jika ia dikesan awal dan diurus dengan baik, kadar kemerosotan fungsi buah pinggang dapat dilewatkan dengan ketara.

Beliau berkata, CKD selalunya tanpa gejala pada peringkat awal dan individu mungkin tidak mengalami gejala yang ketara sehingga mereka mencapai tahap lanjut penyakit ini.

Ini mungkin, sebahagiannya menyebabkan pengesanan CKD yang terlewat atau lambat sehingga menyumbang kepada peratusan rendah individu dengan CKD yang menyedari penyakit ini, katanya.

“Saringan awal CKD dalam kalangan individu berisiko tinggi seperti mereka yang menghidap diabetes atau hipertensi adalah sangat penting. Kami menggalakkan kumpulan ini untuk berunding dengan doktor atau penyedia penjagaan kesihatan mereka untuk menilai risiko CKD secara berkala.

“Sekiranya dikesan lebih awal dan dikendalikan dengan tepat, kita dapat menunda kadar kemerosotan fungsi ginjal dengan ketara. Pesakit juga boleh bebas dialisis selama bertahun-tahun dengan risiko komplikasi yang rendah,” katanya.

Dr Abdul Halim berkata, MSN telah bekerjasama dengan Kementerisan Kesihatan (KKM) dan badan bukan kerajaan seperti Yayasan Buah Pinggang Kebangsaan Malaysia dan MedTweetMy untuk meningkatkan kesedaran masyarakat terhadap CKD dan mendidik pesakit dan penjaga mereka dengan memberi maklumat yang betul mengenai cara menguruskan penyakit ini.

Pakar Perunding Nefrologi Dr Rafidah Abdullah, yang juga naib presiden MedTweetMy dan pengerusi bersama MYBuahPinggang.com berkata, maklumat salah dan peredaran berita palsu memberi kesan besar kepada pesakit CKD yang sering mendapatkan pendapat bukan perubatan menerusi media sosial yang akan memberi mereka harapan palsu untuk penawar.

“Mereka akhirnya mengalami lebih banyak komplikasi dan mempercepatkan perkembangan CKD. Mereka mungkin akhirnya harus menjalani dialisis lebih awal berbanding jika mereka mengikuti rawatan yang diberikan oleh profesional penjagaan kesihatan,” katanya.

Sementara itu, MedTweetMy, dengan sokongan oleh Kementerian Kesihatan, Yayasan Buah Pinggang Kebangsaan Malaysia dan AstraZeneca Malaysia, telah membangunkan sebuah portal MYBuahPinggang.com bagi menyediakan akses mudah kepada maklumat penuh dan tepat mengenai penyakit buah pinggang.

“Laman web MYBuahPinggang.com dibangunkan untuk mengatasi maklumat salah. Ia berfungsi sebagai pusat sehenti bagi orang ramai, pesakit dan keluarga untuk mendapatkannya (maklumat mengenai penyakit buah pinggang).


Kakitangan awam beragama Hindu boleh mohon cuti Thaipusam

AYER KEROH: Tiada halangan buat kakitangan awam beragama Hindu di Melaka mengambil cuti dalam tempoh penguatkuasaan Perintah Kawalan Pergerakan (PKP) 2.0 bagi menyambut Hari Thaipusam pada 28 Januari ini, lapor akhbar The Star semalam.

Jaminan itu diberikan Ketua Menteri, Datuk Seri Utama Haji Sulaiman Md Ali yang turut menegaskan pihak serius dalam soal memelihara identiti dan budaya setiap masyarakat berbilang bangsa.

“Kita serius dalam memelihara identiti budaya masyarakat berbilang bangsa dan tidak menafikan hak masyarakat tempat untuk mempraktikkan upacara keagamaan mereka,” lapor akhbar itu.

Sementara itu, Sulaiman juga dilapor meminta Kementerian Kesihatan untuk membenarkan doktor beragama Hindu mengambil cuti seperti dipraktikkan dalam pentadbiran kerajaan terdahulu.

Untuk rekod pada Oktober lalu, Persatuan Perubatan Malaysia (MMA) dilaporkan menasihati supaya sambutan Thaipusam pada tahun ini tidak diadakan secara besar-besaran seperti yang berlangsung saban tahun berikutan ancaman pandemik COVID-19.

Presidennya, Prof Datuk Dr M Subramaniam, dilapor berkata, adalah mustahil untuk mematuhi prosedur operasi standard (SOP) dengan jutaan penganut Hindu dan orang ramai yang membanjiri kuil pada sambutan Thaipusam.


Malaysia alami fasa peralihan monsun mulai minggu depan – MetMalaysia

KUALA LUMPUR, 11 Mac – Malaysia akan mengalami fasa peralihan monsun dijangka bermula Isnin ini hingga pertengahan Mei depan, sekali gus menandakan berakhirnya Monsun Timur Laut sejak 3 Nov lepas.

Ketua Pengarah Jabatan Meteorologi Malaysia (MetMalaysia) Muhammad Helmi Abdullah berkata semasa fasa itu, rantau negara akan menerima tiupan angin lemah dari pelbagai arah yang amat sesuai untuk kejadian ribut petir, hujan lebat serta angin kencang dalam jangka masa yang singkat.

“Kejadian ini berlaku terutama pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak,” katanya dalam kenyataan hari ini.

Beliau berkata keadaan cuaca itu berpotensi menyebabkan banjir kilat dan kerosakan pada struktur yang tidak kukuh sekali gus menasihati orang ramai untuk lebih berwaspada.

Orang ramai juga diingatkan supaya sentiasa peka dengan ramalan dan amaran cuaca yang dikeluarkan MetMalaysia melalui laman web rasmi, aplikasi myCuaca dan media sosial rasmi serta hubungi Hotline 1-300-22-1638 bagi sebarang pertanyaan lanjut. – BERNAMA